- otsailak 14, 2012\nAurten ere Luchon Haute Montagne mendi elkartiak antolatuta, Luchoneko Challengea jokatu zan jun zan domekan. Laugarren urtia da hara juten gerana. Jun ginan lehenengo urtian Frantziako txapelketa izan zan, hurrenguan ez zan txapelketa batian ere puntuagarrixa izan baina aurrekuan asko gustau jakunez, bueltau ginan. Azkenengo bixetan berriz, Euskal Herriko bakarkako txapelketa eta Euskal Herriko koparako proba puntuagarrixa izan da proba.\nOueileko Burgoan jokatzen da proba hau elurra dagonian. Bestela inguruko pistaren baten inguruan egiten da. Antolakuntza lanetan urtero bolondres talde bera aritzen da. Gure aldian nagusixak diran arren, eskixekin primeran moldatzen dira eta ibilbide oso politxa egiten dabe. Apika dorsalak banatzeko orduan ez daukate bizkortasun asko, baina mendizale autentikuak dira bolondresok. Aupa zuek!!!\nDe 2012 Otsaila\nPena pixka batekin urten ginan haruntz, gertuago ere primerako elurra zauan eta! Baina aurten ere kopako lasterketak egiteko helburua jarri nion nere buruari, eta haraxe jun ginan hotza pasatzera.\nEskiko pista izateko oso baju dago Bourg d'oueil (1300m inguruan), horregatik da esplotatu gabeko leku bat seguruenik. Ze lasaitxasun daguan han!\nZapatuan bixamuneko ibilbidian zati handi bat egin genduan, eta inguruko beste tontorren bat ere. Demaseko elur hautsa hartu genduan, ze bizio!!!\nHotza bai, baina bistak ere tamainan. Montarto, Maladetas eta Aneto, Perdiguero eta abar batetik\neta Midi Bigorre, Arbizon, Neouvielle-Trois Consellers, Pic long eta abar parez pare bestetik. Ikaragarrixa bistak, eta ikaragarrixa hotz sentsaziua, -15º + haizia, atara kontuak, mokuak ere soliduak zirala.\nEta emaitzeri dagokionez, B ibilbideko gure ordezkariek ez zaben hasera ona eduki, beroketak presaka egin biharra euki zaben eta. Irteerara iritsi bi minutu falta zirala, eta bixeri kaskuak furgonan ahaztu jakuela konturtu ziran (Morkaikoko mitua handi egiten hauek ere, kar kar kar). Josemak sprinta egin zaban furgonara, eta salak bihotza eskuan zeukala, zain egon, ze erremedio.\nKarrera justu justu hasi zaben. Halere, Josemak aurreko urtian bezela, aurten ere podiumian bukatu zaban. Aupa Potro!!! Sala ere fin ibili zan. Jeitsierako metro batzuk falta izan jakozen lehenengua ere atzian lagatzeko. Beste danok sufritzen jeitsi ginan bitxartian, sala jendia aurreratu eta aurreratu jeitsieretan!!!\nRuth, estrainekoz mendi eski lasterketa batian, eta podiumian bera ere.\nErrekonozitu, motz egin zitzaizuen B ibilbidia, eh?\nAnderrek eski bat puskatu eta Kristian izan zan aukera baliatu eta lehenengo postuan txapelakin geratu zana. Aupa Kristian!!! (Eta animo Ander, etorriko dituk denbora hobiak)\nEta A ibilbidian hortzak estutu biharra zauan. Ikustia besterik ez dago Igor Alzelairi lapurtu dioten bidixo hau. 3.postuarako leihan, helmuga baino 50m lehenago grabatuta dago.\nLehenengo pasatzen dana, mono urdinakin, Aitor Otxoa da, 3. egin zabana (Beteranotan lehena gainera!). Bigarren pasatzen dana, Igor Alzelai bera, eta hirugarren Joseba Tobar. Helmugarako falta diran metro exkaxetan Josebak aurre hartu zion Igorri.\nPentsatu kirol hau zelakua dan, igoeretan sasoia eduki bihar da, baina gainera igotzeko teknika ona ere bai, zati batzutan izotza tokatzen da, aldapetan indarra, bestetan malda gutxi eta deslizatu biharra, kranpoiak jarri eta kendu bizkor egin bihar da, jeitsierak elur tipo ezberdinetan, indarra eta teknika biharrezkuak, eta abiadurari bildurra kentzia gomendagarrixa ere bada eta erortzen jakitia ezinbestekua. Materixalak aguantatu bihar dizu, fokak ondo jarri, eskirik edo makilarik apurtu ez, ... ez da maratoi bat, ritmo jakin batian aguantatzen egiten dana, hemen ritmua ez da konstantia, baina faktore asko sartzen dira jokuan.\nPentsa guzti hori pasa eta gero 2 ordutatik gorako lasterketa batian, segundu gutxiren barruan hiru lasterkari hain gertu iristia zer dan.\nEta hori ikusita, orain atera kontuak Iñigo Lariz eta Javier Tirapu tenporada honetan egiten ari diranaz. Lasterketaz lasterketa bixak bata bestian gaine gainian dagoz. Orain arte Tirapu izan da helmuga lehena zeharkatu dabana, baina orainguan ez, orainguan azkenik Iñigo pasatu zan bere aurretik.\nBere kontakizunak eta azken metrotako gora-beherak erorketak eta alkar pasatziak bere blogian publikatu ditu, baina gure aldetik ZORIONAK IÑI, BAHUAN ORDUA, TXAPELA ELGOIBARRERA!!!! OEOEOEOEOE\nAlfredo, Ramon, Benantzio, nahikua merito bada gabarra ateratzeko!!!\nEta bestiok, ba ahal genduana egin genduan. Neri oindiok puntutxo bat falta jata aurrekueri eskixa sartzeko. Aurten espero naban puntutxo hori lortuko nabala, baina eskiatu gabe eta entrenamentu ohiturak guztiz aldatuta, nere maila txarra ez dala pentsatu arren, saltotxo hori ematia falta jata.\nLehenengo igoera gustora egin naban, baina jeitsieran pistaz kanpo asko ez naizela ibili nabaritu naban (gehixenok bezela). Hurrengo igoeran foka batek ihes egin eta kaka, gelditu egin bihar, postuak galdu eta foka berriz ere jarri. Handik aurrera sentsaziuak hobetzen jun ziran arren, jada denbora gehixegi galduta naukan. Gutxienez, pare bat postu berreskuratu nitxuan.\nIonny fin dabil aurten. Halere, azkenengo astian gaixo egotiak faktura pasatu zion.\nJavik bildurra ematen du, bertan daukagu. Honek jeisten pixka bat ikasten dabanian jai daukagu. Bueno, beti geratuko jakuz orientazioko probak javin aurretik geratzeko, kar kar kar.\nEnrike eta txirios ere ondo moldatu ziran. Hemen batzuk hobeto eta beste batzuk ez hain ondo, baina zenbat eta gehixo eskiatu eta entrenatu, orduan eta emaitza hobiak normala dan bezela.\nEta orain jendia Pierrara begira dago. Urten dira zerrendak. Momentuz, ezagunetatik, Guadalajarako Manolo eta Javi. Enbidia pasatuko dogu zueri begira.\nAratz, skiing on the rain\nKarakateko gaina duk horren lekuko


Kaebnai - Nazioarteko Mugikortasuna - Movilidad Internacional\nBaliabide hauekin egiten dugu lan\nK3 GAZTEEN TOPAKETA NAZIONALA – ERASMUS+‼\n"Tras la pandemia. DialogueTOOL" 📣💫\nDATA: abenduak 10-16\nTOKIA: Juan Sebastian Elkano aterpetxea.\nEPEA: Azaroak 29, 12:00ak arte🏁\nBOLUNTARIOTZA HARRERA KANPAINA!\nWhatsApp : 645 67 28 75\nPlanetaren Bara ikusezina 31 probintziak bat egin dute ekimenarekin, eta Ola sin Plástico eta Nasti de Plastic Bizkaitik sortu da, ozeanoetan plastikoaren problematikan sakontzeko asmoz. Ozeanoen munduko eguna ospatzeko, nazio mailako hondakinen bilketa egingo da ekainaren 12an. Bilketa horiek lurraldeko hainbat eremutako hondartza, ibai, laku eta zingiretan egingo dira.\nEurope Direct Donostia-SS zentroa Gipuzkoan zer jardueratan dagoen jakinarazten dizuegu. #lacarainvisibledelplaneta\nMIMA EZAZU INGURUMENA!\n🌻🌱🦉🌎#DiadeEuropa ospatzen dugu ingurumena zainduz!\nIngurumena zaintzera gonbidatzen zaitugu. Goiz batean hainbat talde, elkarte, familia, gazte eta herritar elkartuko gara, ingurumena zaintzeko eta, era berean, guztiok zaintzeko.\nMaiatzaren 8an, Ametzagainako parkean\nWhatssap 645 67 28 75\nConvocatoria DDHH. EUS Abril2021.docx.pd\nEurope Direct eta Nazioarteko Mugikortasunari buruzko berriak:\nEurope Direct D-SS aurkezpena\n2019-2020 urtetako Boluntariotza Taldea\n2018-2019 urtetako Boluntariotza Taldea\n2017-2018 urtetako Boluntariotza Taldea\nProiektu eta ekintzen argazki memoria!\nZERGATIK GAZTEEN NAZIOARTEKO MUGIKORTASUNA?\nOngi etorri Kaebnai Mugikortasuna web orrira! Hemen GAZTEEN NAZIOARTEKO MUGIKORTASUNA alorrean bultzatzen ditugun programak aurki ditzakezu.\nGaztea zara? Gazteekin lan egiten duzu? Beste herrialdekin proiektuak bideratzea gustatuko litzaizuke? Beste herrialde batera esperientzia berezi bat bizitzera joango zinateke?\nNoizbat horrelakorik buruan izan baduzu HAU DA ZURE WEB ORRIA!\nEUROPE DIRECT INFORMAZIO ZENTRUA:\nEURODESK POSTU LOKALA:\nZure galdera azaldu:


Euskal espetxe eredua gizarte inklusibo batean - Diario de Noticias de Alava\netiker 23.10.2021 | 01:37\n1EAEk kudeatzen ditu kartzelak. Joan zen maiatzean espetxeen eskumena Euskadiren esku uztea sinatu ondoren (2021eko urriaren 1ean jarri zen abian eskualdatze-prozesua eta 2022ko urtarrilaren 1ean burutuko da), hainbat esfortzu, denbora, eta bitarteko jartzen ari dira euskal espetxe-eredua egikaritzeko ahaleginetan.\nEskualdatze horrek berarekin dakartza, besteak beste, espetxeen antolaketa- eta funtzionamendu-eskumena –hau da, zigorren betearazpena, kudeaketa, koordinazioa eta segimendua–, segurtasun-neurriak, erregimen irekia, baldintzapeko askatasuna eta tratamendu- eta esku-hartze programa espezifikoak; espetxeetako hainbat zerbitzu kudeatzea, hala nola hezkuntza, gizarte-ekintza, espetxeetako lana, lanbide-prestakuntza, gizarteratzea eta laneratzea..., eta, esan gabe doa, espetxeetako higiezinen, azpiegituren eta ekipamenduen administrazioa eta kudeaketa.\nHorri guztiari euskal espetxe-eredua deitu izan zaio. Eredu horrek bere erantzun propioa eman nahi dio Konstituzioak 25.2 artikuluan xedatzen duenari, alegia, askatasuna kentzen duten zigorrak eta segurtasun-neurriak berreziketara eta gizarteratzera bideratuta egon behar dutela. Agindu horren lege-garapena Espetxeei buruzko Lege Organiko Orokorrean islatu zen, 1979an. Lege horren lehen artikuluan adierazten denez, araututako espetxeen helburu nagusia, hain zuzen ere, askatasun gabetzea ekarri dieten zigorrak eta neurri penalak ezarri zaizkien preso horien berreziketa eta gizarteratzea da. Konstituzioaren eta Espetxe Legearen aipamen horrek balio beza gogora ekartzeko, nolanahi ere, espetxeen transferentzia gauzatu ostean, gobernu zentralaren eskumenak izango direla bai eremu horretako legegintza eta bai erregelamenduak egiteko ahalmena.\n2. Preso guztien duintasuna aitortzea. Beste ezein gogoetaren aurretik, pertsonaren, pertsona ororen, zentraltasuna adierazi nahi dugu. Giza duintasunaren balio (sakratu) absolutuagatik zor zaio zentraltasun hori, babestu eta sustatu beharreko balioa, dudarik gabe. Esandako duintasun horretan oinarritzen dira giza eskubideak. Horrez gainera, gogoratu behar da ez garela gizabanako bakartuak, baizik eta beste pertsona batzuekin harremanetan gaudenak; harreman horiek ehuntzen dituzte familia-, gizarte- eta politika-komunitateak. Ezinbestekoak ditugu harreman horiek, batez ere zaurgarriak garelako eta zaintza, babesa eta sustapena behar ditugulako. Mota askotako lotura eta harremanen erdian bizi gara: elkarren mendekoak gara eta elkarri lotuak gaude, ezinbestean.\nEz dugu ahaztu behar harreman-sare horiek direla gure euskarria eta hor sostengaturik hazten garela. Zentzu horretan, espetxean dauden pertsona askok ez dute lotura eta harreman elikagarririk izan, eta horrek ikaragarri zaildu du eragindako gaitzari buruzko autokritika-prozesu beharrezkoa. Askatasun-gabetzearen eta espetxealdiaren ondoren zerbait ezinbestekoa bada, harreman esanguratsuak eduki ahal izatea izango da.\nEspetxe barruan, garrantzi handia du presoari bere trebakuntzan eta hazkundean laguntzen dion guztiak. Helburu horrekin lerrokatzen da hezkuntzari, prestakuntzari edo espetxeko lanari dagokion guztia, baita espetxeratuei laguntzen dieten gizarte-langile, terapeuta (psikologo) eta/edo hirugarren sektoretik sostengua ematen dieten hainbat pertsonaren lana ere.\n3. Gizarteratze-premia. Azaldutakoak garrantzi handia du baldin eta nahi badugu espetxeratuak bere prozesua ahalik eta modu osoenean aurrera eramatea, izan ere, prestakuntza- eta lan-baliabideak beharrezkoak diren arren, harremanetan oinarrituta lantzen dena ezin baita beste ezein bitartekorekin ordeztu. Garrantzitsua da, halaber, espetxetik kanpo dauden senitarteko, bikotekide eta lagunekiko harremanak ahalbidetzea eta zaintzea. Harreman afektiboen eremuan jokatzen baita, hain zuzen, prozesu pertsonalaren parte handi bat. Espetxeratuak baimenen bidez metatzen ditu kartzelatik kanpoko bere lehen esperientziak. Baimen horiek, aurrerago, baliteke hirugarren gradurako eta baldintzapeko askatasunerako lehen urratsak izatea. Espetxetik kanpora begiratzen hasteko garaia da, pertsonaren indarguneak eta ahuleziak ezagutu eta balioesteko garaia. Zentroan eskainitako zerbitzuek eta emandako laguntzek presoari ekarpenik egin dioten egiaztatzeko unea. Baita berriro barnean hartuko duen gizartearen harrera-gaitasuna eta ahalmen inklusiboa ikusteko garaia ere.\nIldo horretan, beharrezkoa da Administrazioaren ekarpena: pertsona horien etorkizuna eraikitzen lagunduko duten bitartekoak eta baliabideak eskaini beharko ditu. Horretarako, guztiz beharrezkoa izango da, orobat, hainbat eragileren lankidetza eta koordinazioa: administrazio publikoak, hirugarren sektoreko erakundeak eta beste edozein erakunde, baldin eta, sarean lan eginez eta elkarren arteko pasabideak sortuz, sustapen- eta inklusio-prozesuak modu aktibo, koordinatu eta lerrokatuan eskaintzen badituzte. Inklusio horrek, aldi berean, herritarren parte-hartzea behar du, ingurune erosoagoak ahalbidetzeko. Horrela, beharrezko baliabideekin eta ezinbesteko harremanetatik abiatuta, orainaldian oinarritu eta etorkizunera begiratuko duen bizimodua ahalbidetuko dioten gaitasunak garatzeko aukera izango du. * Patxi Meabe, Pako Etxebeste, Arturo García y José María Muñoa\nBoluntario desberdinen lana.\nBaztertze-eremuak, energia berriztagarriak hedatzeko.


Seguros Bilbao-k babesletza berritu du Guggenheim Bilbao Museoarekin | Sala de prensa del Museo Guggenheim Bilbao\nSeguros Bilbao-k babesletza berritu du Guggenheim Bilbao Museoarekin\nCatalana Occidente taldeko erakundeak Museoaren babesle izateko akordioa berretsi du beste bost urtetarako\nGuggenheim Bilbao Museoaren 25. urteurrenean, Seguros Bilbaok (Catalana Occidente taldekoa) berretsi egin du Museoarekin sinatutako babes akordioa, beste bost urtetarako.\nBi erakundeen arteko lankidetza-hitzarmen berria sinatzerakoan han izan dira Javier Maiztegui eta José Manuel Ereño, Seguros Bilbaoko zuzendari nagusia eta zuzendari nagusiaren ondoko komertziala hurrenez hurren, eta Ignacio Gallardo-Bravo, aseguru taldearen parte den Jesús Serra Fundazioaren zuzendari nagusia. Guggenheim Bilbao Museoaren izenean, Juan Ignacio Vidarte zuzendari nagusia egon zen ekitaldian.\nDuela 25 urte Seguros Bilbaok Guggenheim Bilbao Museoak egin zuen apustu ameslarian, sekore publikoari laguntza eskeini zion, gizartearekin konprometitutako enpresen taldeko kide korporatiboa bilakatuz, eta harrezkero, Museoaren Patrono gisa bezala parte hartu izan du. Honela, museoa eta kultura sendotu eta handitu ditu, hainbat proiektutan parte hartuz.\nIbilbide horretan zehar, aseguru-etxeak hainbat jarduera eta erakusketatan parte hartu du, eta horien artean aipagarria da Joana Vasconcelos: zure ispilua naiz erakusketa arrakastatsuaren babesa 2018.urtean, edo Lee Krasnerri buruzko erakusketari eskainitakoa 2020an. Halaber, gaur egun, Seguros Bilbaok Puppy-ren mantentze lanak eta lora-aldaketa babesten ditu.\nJavier Maiztegi, Seguros Bilbaoko Zuzendari Nagusiaren hitzetan, patronatuko kide gisa hartutako konpromisoak honako hau baieztatzen du: "kultura, kirolarekin batera, Seguros Bilbaoren babesletza-estrategiaren funtsezko zutabea da. Alde horretatik, guretzat harro egoteko modukoa da Guggenheim Bilbao Museoa babesle bezala mende laurdena bete izana, nazioarteko erreferente bihurtu baita".


Virlet - Wikipedia, entziklopedia askea.\nMarc BEAUMONT (2014-2020)\n46° 09′ 18″ N, 2° 41′ 53″ E / 46.155°N,2.6980555555556°E / 46.155; 2.6980555555556Koordenatuak: 46° 09′ 18″ N, 2° 41′ 53″ E / 46.155°N,2.6980555555556°E / 46.155; 2.6980555555556\nMarcillat-en-Combraille, Ronnet, La Crouzille, Pionsat eta Le Quartier\nVirlet (frantsesez eta ofizialki: Virlet) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rhône-Alpeak eskualdean. 2013an 259 biztanle zituen.\n2007an Virlet udalerrian erroldatutako biztanleak 259 ziren. Familiak 110 ziren, horien artean 49 pertsona bakarrekoak ziren (19 bakarrik bizi ziren gizonak eta 30 bakarrik bizi ziren emakumeak), 27 seme-alabarik gabeko familiak ziren, 23 seme-alabak dituzten bikoteak ziren eta 11 seme-alabak dituzten guraso-bakarreko familiak ziren.\n2007an 188 etxebizitza zeuden, 114 familiaren etxebizitza nagusia ziren, 46 bigarren erresidentzia ziren eta 28 hutsik zeuden. 184 etxeak ziren eta 3 apartamentuak ziren. 114 etxebizitza nagusietatik 94 bere jabearen bizilekua ziren, 14 alokairuan okupaturik zeuden eta 6 doan lagata zeuden; 3 etxek gela bat zuten, 13 etxek bi zituzten, 31 etxek hiru zituzten, 29 etxek lau zituzten eta 38 etxek bost zituzten. 44 etxek euren parking plaza propioa zuten azpian. 61 etxetan ibilgailu bat zegoen eta 37 etxetan bat baino gehiago zituzten.\nVirlet udalerriko biztanleria-piramidea 2009an .\n2007an lan egiteko adina zuten pertsonak 183 ziren, horien artean 113 aktiboak ziren eta 70 inaktiboak ziren. 113 pertsona aktiboetatik 97 lanean zeuden (60 gizon eta 37 emakume) eta 16 langabezian zeuden (12 gizon eta 4 emakume). 70 pertsona inaktiboetatik 13 erretiraturik zeuden, 9 ikasten zeuden eta 48 "bestelako inaktibo" gisa sailkaturik zeuden.\n2009an Virlet udalerrian 114 unitate fiskal zeuden, 242 pertsonek osaturik. Pertsona bakoitzeko diru-sarrera fiskalaren mediana urteko 15.362 euro zen.\n2007an zeuden 11 komertzioetatik, 1 bestelako produktu industrialen fabrikazioko enpresa zen, 7 eraikuntza enpresak ziren, 1 ibilgailuen saltze eta konpontze enpresa zen eta 2 higiezinen enpresak ziren.\n2009an zeuden norbanakoentzako 9 zerbitzu publikoetatik, 2 igeltseroak ziren, 1 margolaria, 2 zurginak, 1 iturgina, 1 argiketaria, 1 eraikuntza enpresa eta 1 higiezinen agentzia.\n2000. urtean Virlet udalerrian 27 nekazaritza-ustiategi zeuden, 852 hektarea erabiltzen.\nBNF: 15269812t (data)\nOrriaren azken aldaketa: 29 abendua 2019, 05:29.


Enperadore eroa | aittu\nInicio » Enperadore eroa\nIdazlea: Joseba Sarrionandia / Irakurlea: Pako Eizagirre / Iturria:\nDuela sei mende, Txinako erresuman, Hung-Wu enperadorea bizi zen. Orduan, aberatsak aberats eta pobreak pobre bizi ziren.\nTxinako beste eskualde batean, berriz, Ching Fu izeneko pintatzailea bizi zen, bere trebeziagatik oso estimatua. Ching Fu oihanaren erdian bizi zen Su-Tao bere alabarekin. Bertan ikasi zuen pintatzen. Jadanik zaharra zen, ile urdina zuen buruan eta gorputzaren azala simurrez betea. Alabak koadroetarako oihalak ehuntzen zizkion pintatzaileari. Honek koadroak pintatu eta oihanean uzten zituen, naturarekin nahasirik. Koadroak naturak berak egina zirudien.\nBehin batean, enperadorearen belarrietara heldu zen pintatzaile bikain haren ospea eta, halako batean, pintatzailearen abilezia bere begiez konprobatzea erabaki zuen.\nAbiatu zen, bada, enperadorea bere elefante eta soldaduekin eta laster batean oihanaren erdian azaldu zen. Hantxe topatu zuen Su-Tao, bere aitarentzat oihalak ehuntzen. Su-Taok bere aitarenganaino eraman zuen enperadorea. Ching-Fu koadro bat pintatzen ari zen. Enperadorea harriturik geratu zen haren lana ikusita. Bazirudien koadroko loreak eta txoriak bizirik zeudela. Orduan, enperadoreak, oihalera hurbildurik, pinturako arrosarik ederrena ebaki zuen. Arrosa eskuan zuela esan zuen:\n-Txinako pintatzailerik onena zara. Niretzat egingo duzu lan.\n-Inor zerbitzatzeko zaharregia naiz –erantzun zion Ching-Fuk.\nErregeak, haserre, koadroa hartu eta bere jauregira eraman zezaten agindu zien bere soldaduei. Behin jauregian, koadroa areto nagusian eskegi eta bi soldadu jarri zituen hura zaintzen.\nHandik gutxira, koadroko loreak zimeltzen hasi ziren enperadorearen begi harrituen aurrean. Enperadorea sutan jarri zen eta bere armada harturik, oihanerantz jo zuen. Oihanean, Su-Tao aurkitu zuen eta, azalpenik eman gabe, hil egin zuten.\nGero, pintatzailearenganaino iritsi ziren eta honek, tristuraz beterik, bere alaba lurperatzeko baimena eskatu zuen.\nChing-Fuk koadro bat pintatu zuen, bertan hilobi bat eta basoan galtzen zen bide bat agertzen zituena. Ondoren, bere alaba besotan hartu eta koadroaren barrura sartu zen. Bere alaba lurperatu zuen, eta gero, astiro-astiro berak pintatutako bidetik desagertu zen. Soldaduak koadroan sartzen ahalegindu ziren, baina alferrik.\nOrduan, enperadoreak koadroa hartu eta bere jauregira eraman zuen. Areto nagusian eskegi zuen eta soldadu armatuak jarri zituen koadroaren aldamenean, pintatzailea irtetean bertan hiltzeko.\nPintatzailea, ordea, ez zen sekula irten eta enperadorea erotu egin zen.


REASek bere webgunea berritzeko crowdfunding kanpaina bat hasi du. – OVES-GEEB\nREASek bere webgunea berritzeko crowdfunding kanpaina bat hasi du.\n31 martxoa, 2017 | Kategoriarik gabe\nUneko orria REASek bere webgunea berritzeko crowdfunding kanpa...\nReas Red de Redesek arazoak ditu segurtasun, espazio, eduki eta beste hainbat alorretan bere web gune barruan. Horregatik, gure laguntza eskatzen du berori hobetu eta bere lanean jarraitu ahal izateko.\nWeb gune berri honekin Espainia mailan ekonomia solidario arloan atari tematikorik garrantzitsuena izaten jarraitzea dute helburu. Aldaketa hauekin gailu elektroniko ezberdinetara heldu ahal izango dira, webari funtzionalitate gehiago eta irudi berriztu bat ematen dioten heinean. Aldi berean, garrantzi handia izango duten beste bi atalekin edukiak partekatu nahi dituzte: REASeko intzidentzia sozial eta politikoari buruzko espazioarekin eta merkatu sozialekoarekin, zehazki.\nAsoziazioak web orriaren 33.000 euroko kostu totalera iristeko helburua du proiektua bere osotasunean gauzatzeko, edo gutxienez 19.000 euro lortu beharko lituzke. Momentuz 18.500 euro inguru batu dituzte, baina badago oraindik bidea egiteke jomugara heltzeko.\nLaguntzeko hainbat aukera eskaintzen dizkigute, 25 eurotik 500 euroko ekarpenetara artekoak. Ekarpen guztiek opari/sari bat dakartzate beraiekin batera, kapitalismotik ekonomia solidarioago batera pasatzeko lehen pausoak azaltzen dizkigun kaxa batetik hasita, bidezko merkataritzako kotoizko kamiseta organiko batetik pasata, enpresendako ekonomia sozialari buruzko tailerretara arte.\nCrowdfundingean parte hartzeko azken eguna, larunbata, apirilaren 8a izango da. Lagundu diezaiegun denon artean proiektu hau aurrera eramaten, ekonomia sozial eta solidarioari buruzko albiste, artikulu eta ekitaldiei buruzko informazioa jasotzen jarrai dezagun.\n« Gizarte Ekonomia Europar Parlamentuko “giza-eskubideen euskarri europar bat” Ebazpenean\nWWW.GEZKI.EUS: LEIHO BERRI BAT GIZARTE EKONOMIARENTZAT »


#VivailGiro - Urumea - Kronika.eus\nAndoni Urbistondo 2022-05-06 08:36\n@Bahrain taldean ariko dira Landa eta Bilbao.\nBihar hasiko da urteko lehen itzuli handia, hiruretan ederrena; jarraipen zabala egingo dio egunero Kronikak, etapako kontakizunarekin, eta hurrengo etapako atarikoarekin.\nBihar hasiko da Italiako Giroa, Hungariako Budapest hiriburuan. 104. ekitaldia da, eta mundua erasan duen bi urteko epe ilunaren, pandemiaren bukaeran. Amore infinito leloa asmatu zuen behinola RCS talde antolatzaileak, eta lelo horri eusten segitzen dio, amu moduan. Giroak lotu egiten du zalea, hiru itzuli handietan bilakaera ikusgarriena, aldakorrena duena da, eta beste inon ez dauden paisai eta mendi ikusgarriekin. Horregatik, amore infinito leloari vivailgiro traola gehitzeko proposamena, lerroon egilearen partez. Giroa maite dugulako, eta hasteko irrikan gaudelako.\nMaiatzak 6 Budapest, maiatzak 29 Veronan\nHiru aste eta erdi, 24 eguneko bidaia, 21 lehiaketa egun, milaka pedalkada, ehunka berotu, dozenaka malda eta loria une bakan batzuk. Giroa ikusgarria izan bide da beste behin, antolatzaileek inor baino hobeto dakitelako nola egin erakargarri ibilbidea, nola lotu zalea. Giroko ibilbidea ikusgarria da beste urtebetez, eta interesa, tentsioa, oilarren arteko borroka lehen egunetik hasiko da. Lehen etapa Visegrad gotorlekuan bukatuko da, sailkapen nagusian lehen segundotxoko zuloak irekiko dituen aldapa. Lau kilometro %5era, ezer gutxi Giroak igoko dituen maldatzarrekin alderatuta, baina ikuskizun ziurra lehen egunetik. Larunbatez, Budapest hiriburuan, 9.5 kilometroko erlojupekoa, bukaera gaiztoarekin. Kilometro pasatxoko beste aldapatxo bat, 300 metro %10ra, oilarrak deseroso sentitu daitezen. Eta igandean atsedena. Lehen volata, esprinta, Balaton-en.\nAtsedena astelehenean, hegaldi luzea Siziliaraino. Eta han, Etna sumendia zain, asteartean bertan. Olioztatu gabeko hanka zuztarrei koipea kentzeko. 1.892 metroraino igoko dira txirrindulariak, Sapienza aterperaino: 23 kilometro, eta %6ko batez bestekoa. Broma gutxi, lokartzen dena arrivederci! Bosgarren etapa, ihesaldi ahaleginak Messinara bidean, eta penintsulara bueltan, egun lasaia seigarren etapa. Zazpigarrenak bota famatua zeharkatuko du alderik alde, Potenzan bukatzeko. Erne etapa honekin, 3.500 metroko desnibela eta 200 kilometro. Impegnativa, italiarrek usu esaten duten moduan. Monte Sirino eta Monte Grande de Viggiano bide erdian, bigarrenak 6.6 kilometro %9.1eko batez besteko pendizarekin. Potenzako bukaera, nola ez, bihurria, tricky ingelesen hizkuntzan: 350 metro %8.5eko malda, %13ko tarteren bat ere bai. Puncheur-entzat ezin aproposagoa. Bigarren larunbata Napolin hasi eta bukatu, eta lehen asteko bukaera mendate puska batean: Blockhaus.\nIzena ere potentea, indartsua du oso. Eta zenbakiak, beldurtzeko modukoak: Ia 5.000 metroko desnibel metatua, 190 kilometroan. Suteak sortzeko moduko hasiera, hirugarren mailako mendate bat, bigarren mailako beste bi. Gero bidea egiteko sasi ordeka, eta azken 50 kilometroetan Passo Lanciano, Blochaus-ko igoeraren isuri bat, eta gero Blockhaus bera, Apeninoetako bihotzean. Lancianok 10 kilometro ditu, %7.6ko malda. Blockhaus-ek 14 kilometro ia, eta malda %8.4koa. Azken 10 kilometroak %9.4ra. Mortirolo ere gogorra izanen da, baina Blockhaus… Usabiaga maisuak esango lukeen moduan, ‘aldapa zagok hor, Fermin!’\nAstelehena 16, bigarren atseden eguna. Beharko… Bigarren asteak klasiko zale eta ehiztarientzat ditu etapa apropos franko. Hiru bai, Jesi, Genoa eta Cuneon. Asteburu hori etapa gorabeheratsu batekin hasiko da, Piamonteko hiriburu dotorean, Torinon. Superga eta Colle della Madalena, hiri inguruan dauden bi muino piko igoko dituzte bitan, baina bukaera Italiako hiri historikoko bihotzean bukatuko da, Corso Moncallieri-n. Biharamunean, Alpeak, Torinotik pauso batera: Pila-Les Fleurs, Verrogne eta Cogne bidean, lehen mailako hiru mendate, bukaera Cogne etzanean (22.4 km., %4.3ko malda).\nHirugarren atseden eguna… eta festak!!! Asteartean Aprica famatua, eta Aprica dagoen tokian Mortirolo mamua eta Valico Santa Cristina. Mortirolo, aurten, alde samurrenetik (12.6 km. eta %7.2ko malda). Valico Santa Cristinak Indurain handia belaunikarazi zuen ia-ia, Atarrabiakoak grossa pajara bat jasan ostean 1994an. Santa Cristina etapa bukaera perfektua da 5.000 metrotik gorako desnibel metatua daukan etaparentzat: 13.5 km, %8,1, azken 6.5 kilometroak %10.1!!! Harrapazak / n. Ez zarela ase? Lasai, hurrengo egunean Monterrovere-n jarri baitute antolatzaileek etapa bukaera. Zenbaki hotzekin izerditan jartzen da edonor… 8 kilometro, %10ko pendiza, azken lauak %11,2ra. Daleeee!!!\nTrevison arnas apur bat, eta mendiko azken bi etapak. Lehena Eslovenian sartuko da, Kolovrat mendate ezaguna igo (10.3 km., %9.2ko batez besteko malda), eta Friuli aldera bueltatu, Italiara, Santuario de Castelmonte bigarren mailako mendatean bukatzeko. Bigarren mailakoa, baino gaiztoa. Eta larunbatean, trumoiak Dolomitetan. Etapa ikaragarria, gogorra, luzea, segadak egiteko egokia… nahi dena, indarrik eta kemenik bada. Aukeran, labur samarra, 170 kilometro eskas, baina desnibel metatu ikaragarria: 4.500 metro. Izen handiko hiru mendate mitiko tappone dolomitico-an: San Pellegrino (18.5 km. %6.5, azken 6 kilometroak %9), Passo Pordoi Coppi gaina (2.239 metro, 11.8 km., %6.8), eta Marmolada edo Passo Fedaia (14 kilometro, %7.6). Marmolada iaz igo behar zuten, baina elurteak etapa moztu zuen. Marmolada Malga Ciapela-tik igoko dute, Capriletik. Ziur aski txirrindulari proba batean pasatzen den zuzen gune malkartsuena da: hiruzpalau kilometro zuzen, beti %11tik gorako malda. Mendateak bere gogortasuna erakustea baina gauza gogorragorik ez omen dago, ba horraino da krudela Marmolada mamutzarra! Azken egunak sailkapen nagusiko lehen postuak zehatz ditzake, 17.4 kilometroko erlojupekoa jokatuko baita Veronan. Hau ere mendate batekin, bide erdian… Ezin zuen bestela izan.\nCarapaz eta besteak\nEta nork irabaziko du Giroa? Asmatzen duenak aberats. Egan Bernalen hutsunea betetzeko hautagai sorta anitza da. Anitza eta arriskatua, ziurtasun gutxi ematen duena. Itxuraz, eta faborito argi baten faltan, demagun Pogaçar Tourrean, edota Roglic Vueltan, ziklista bat azaltzen da besteen gainetik: Richard Carapaz. Ekuatortarrak Giroa irabazi du, erregularra da, eta Bernalen hutsuneak atea parez pare irekitzen diola badaki. Belaunikarazten zaila da Carchi-ko lokomotora, eta gauzak ondo, bukaeran goian ibiliko da.\nBigarren koska batean jarri beharko genituzke beste hainbat karrerista. Romain Bardet, indartsu Alpeetako Tourra irabazi ostean. Igotzen aurkari asko baino puntu bat ahulagoa da, baina ausarta da, eta bikain moldatzen da jaitsieretan, Horrek ere segundo asko eman ditzake Giroan. Simon Yates-ek ere bigarren koska honetan egotea merezi du, irregularretan irregularrena bada ere. Joao Almeida eta Miguel Angel Lopez ere hautagai sendoen artean kokatu genitzake, batez ere Almeida portugaldarra. Eskuzabal jokatuz gero, Mikel Landa eta Pello Bilbao euskaldunak ere bigarren koska honetan tokitxoa merezi dute. Igotzaile aparta lehena, zorigaiztoa saihesten nahiko lan izan dezake, azken astera podiumerako aukerekin iristeko. Kontrakoa Pello: erregularra, txirrindulari konstantea, gogorra, baina mendi handietan puntutxo bat faltan bota dezakeena. Jaitsieretan tropeleko onenetakoa. Podiuma oso gertu izan dezake.\nEta bukatzeko, outsider-ak, edo ezustekoa eman dezaketen txirrindularien sorta. Ivan Ramiro Sosa, Movistar taldeko kolonbiarra. Asturiasko Itzulian nagusi, eta igotzaile ona. Ze neurri emango du Jai Hindleyk, 2020an txapeldunorde izan ostean? Eta Pozzovivok? Bizikleta gainean oker-oker, lesio larri bat gainditu berri, polita litzateke Top 5ean sartzea. Jarraitu beste izen hauek ere gertutik: Atila Valter, Tobias Foss, Sivakov, Ciccone, Felix Gall, Skjelmose…\nEta jarraitu adi Kronikaren webgunea (kronika.eus) eta @urbixxx twitter kontua. Horietan egunero etaparen kontakizuna, eta goizero, etapa hasi aurreko analisi sakona.


Osakidetzak EPE propagandistikoa jarri du martxan mobilizazioak ahuldu asmoz | LAB SINDIKATUA\nZerbitzu Publikoak Osasungintza Osakidetzak EPE propagandistikoa jarri du martxan mobilizazioak ahuldu asmoz\nOsakidetzak EPE propagandistikoa jarri du martxan mobilizazioak ahuldu asmoz\nOsakidetzako zuzendaritzak komunikabideei jakinarazi berri die 2014 eta 2015 urteotan EPEak deituko dituela, elkarrekin egingo direnak eta guztira 484 lanpostu suposatzen dituztenak (beste horrenbeste, barne promoziorako). Egia da azkar ibili direla. Hain zuzen ere, pasaden ostegunean bertan mobilizazioaren lehenengo fasearen azken greba burutu genuen eta handik gutxira horra hor Osakidetza EPE tranpa batekin datorrela, kea baino ez duena saltzen eta jendea entretenitu, nahastu eta gorantza doazen mobilizazioak ahultzea bilatzen duena.\nZorioneko deialdi honetan, ilunak argiak baino nabarmenagoak dira. Ikusiko dugu zergatik.\n•\tOsakidetzak presaka egin du EPE berriaren iragarpena, baina oraindik ez du amaitu 2011ko EPE prozesua (ia 5 urte pasa dira), ezta kontratazio zerrenda berriak osatu ere.\n•\tBarne promoziorako 484 plazek ez dute lanpostu finkorik sortzen; horiek beste kategorietako langile finkoek hartuko dituzte eta euren hutsuneak ebentualek beteko dituzte.\n•\tEdozein enplegu finko ongietorria da beti. Osakidetzako 484 plaza hauek barne. Arazoa da halako kopurua erridikuloa dela gaur egun daukagun mailari (ona ez dena) eusteko ere ozta-ozta balio duenean. Enplegu suntsiketa izugarria izan da. 3000 behin-behineko lanpostu desagerturik eta batez besteko 700 erretiro urtean, Osakidetzak planteatzen duen zifrak ez dauka zentzurik. Plantilla mantendu eta egonkortzeko, 2018ra bitartean 15.312 lanpostu finkoz hitz egin beharko genuke. Horregatik, paradoxikoki esaten dugu EPE honek enplegua sortu baino deuseztatu egiten duela (urtero jubilatzen direnak baino plaza gutxiago dira).\n•\tOsakidetzak ez du zehaztu zein kategoria aterako diren.\n•\tEpeak ere ez dira zehazten. Prozesua 2015ean edo 2016ean hasiko litzateke (beraz, lasaitasunez hartu behar da). Eta diogu “hasiko”, zeren eta EPEak amaitzeko batez besteko epea 4-5 urtekoa da. Kasualitatea ote, legegintzaldiaren amaierarekin batera?\n•\tOsakidetzak bi EPE hauek bere kabuz aurrera aterako asmoa badauka, zergatik baldintzatu nahi du balizko EPE bat 2016ean sindikatuekiko akordioa lortzearekin? Ez lukete egin beharko bai ala bai, osasun publikoaren kalitatea jokoan dagoen neurrian?\nHilabete hauetako mobilizazioek Osakidetza mugitzera behartu dute. Baina, berriro ere, norabide okerrean: osasun publikoa zelan bultzatuko dugun adostu eta negoziatu beharrean, inposaketa eta agerpen mediatikoen alde egiten dute, milaka eta milaka izangaien itxaropen eta sentimenduekin jolasean (30.000 pertsona 484 plazako EPE batean) Nortzuk dira arduragabeak istorio honetan? Darpon eta Armentia bide horretan tematzen badira, urtarriletik aurrera mobilizazioei ekingo diegu berriro, are gogorrago, langile eta erabiltzaile garen aldetik osasun publikoa defendatzea gure ardura badela kontziente garelako.


Sarrera - Urdaibai\nBiosfera Erreserba Urdaibai harmonian bizikide Gizakia eta natura Ondare bizia 15.000 urtez gure nortasuna sendotzen etorkizuna eraikitzeko Oraina zaindu,\nBiosfera Erreserba 1984tik\nUrdaibai Biosfera Erreserbak 22.000 hektarea hartzen ditu, labar, mendi, hondartza, ibai eta lurpeko urez osotutako puzlea osatzen du: animalia-, landare- eta giza bizitzaz betetako paisaia ikusgarria. Natur eta kultur baliabideak kontserbatzeko asmoz, UNESCOk, 1984an, Urdaibai MaB (Man and Biosphere) programan sartu zuen, Biosfera Erreserba izendatuz.\nEkoturismoan espezializatutako nazioarteko kazetari talde batek Geoparkea eta Urdaibai bisitat …\nUrdaibai Biosfera Erreserbako Patronatuak aurrera eramandako azken ekintzak aurkeztu ditu urte …\nUrdaibai Biosfera Erreserbak bat egin du UNESCOren MaB programaren 50. urteurreneko ospakizune …\nNon daude Urdaibai Biosfera Erreserbako Zerbitzuaren bulegoak?\nBulegoa Madariaga dorrean dago, bigarren solairuan. San Bartolome auzoa 34-36, 48350 Busturia.\nNola jar naiteke harremanetan Urdaibai¡ Biosfera Erreserbako Zerbitzuarekin?\nHelbide elektronikoa: urdaibai@euskadi.eus\nZein da jendaurreko ordutegia?\nAstelehenetik ostiralera, 08:00etatik 15: 00etara.\nZer egin behar dut Urdaibai Biosfera Erreserbako Zerbitzuko teknikari batekin hitzordua hartu nahi badut?\nHitzordua adosteko, telefonoz egin ahal izango duzu, jendearen arretarako ordutegian, edo posta elektronikoz edo aurrez aurre.\nAurrez aurreko kontsultak astearteetan egiten dira, 09:30etik 16:30era.\nBiosfera Erreserbei buruz\nZer dira Biosfera Erreserbak?\nBiosfera Erreserbak UNESCOk Man & Biosphere programaren barruan sorturiko figurak dira, eta honela defini daitezke: «garapen jasangarrirako ikaskuntza- eta entsegu-espazioak» edo «jasangarritasunerako lurraldeak». Planetako leku hauetan ikuspegi desberdinekin esperimentatzen da, bilakaera soziala, ekologikoa eta ekonomikoa ulertzen saiatzeko, eta gizarte-kontzientzia sustatzen da bizimodu jasangarri baterantz.\nZer funtzio dituzte Biosfera Brreserbek?\nBiosfera Erreserbek hiru funtzio hauek dituzte:\nKontserbazioa: baliabide genetikoak, espezieak, ekosistemak eta paisaiak babestera bideratua.\nGarapena: ekonomia- eta giza hazkunde jasangarria sustatu nahi da, ikuspegi soziokulturaletik eta ekologikotik. Testuinguru honetan, zenbait jarduera produktibo egin daitezke, betiere indarrean dauden arau nazionalak betez, garapen jasangarriaren hiru zutabeak ziurtatzeko eta indartzeko: garapen soziala, ekonomikoa eta ingurumenaren babesa.\nLaguntza logistikoa: helburua duena jarduerak sustatzea tokiko, estatuko eta munduko kontserbazio eta garapen jasangarriko gaiekin lotutako ikerketa, ingurumen-hezkuntza, gaikuntza eta monitorizazioaren alde.\nZer baldintza bete behar dira Biosfera Erreserba hautatua izateko?\nEskualde biogeografiko esanguratsu baten ordezkaria izatea eta kontserbatu beharreko paisaiak, ekosistemak, animalia- eta landare-espezieak edo -barietateak edukitzea.\nKokatuta dagoen eskualdearen barruan «garapen jasangarriaren» filosofia ikertzeko eta aplikatzeko aukerak izatea.\nLurralde aski handia izatea, alegia, biosfera-erreserba orok burutu behar dituen hiru funtzioak betetzeko modukoa: kontserbazioa, garapena eta laguntza logistikoa.\nZonak banatzeko sistema egoki bat izatea.\nGarrantzitsua da halaber eskualdeko agintariak, gobernuak, tokiko herriak eta enpresa pribatuak inplikatzea Biosfera Erreserbaren plangintzan eta kudeaketan.\nZer da zona-banaketa edo zonifikazioa?\nBiosfera-erreserba guztiek hiru zona bereizi behar dituzte, elkarren artean erlazionatuta daudenak, funtzio osagarriak dituztenak eta batak bestea sendotzen dutenak.\nGuneko zona: Ingurumenaren aldetik delikatuena den sektorea da; babes-maila handiena duen eremua da, paisaiak, geologia, ekosistemak eta espezieak kontserbatzeko helburuarekin.\nGunearen babes- edo indargetze-zona: Gunea inguratzen du edo harekin muga egiten du. Ekologia aldetik bateragarriak eta arrazoizkoak diren jarduerak baimenduta daude eremu honetan, eta, batez ere, ikerketan, jarraipenean, prestakuntzan eta hezkuntza zientifikoan lagun dezaketenak.\nTrantsizioko zona: Zona honetan, ikuspegi soziokulturaletik zein ekologikotik jasangarriak diren jarduerak egin daitezke.\nNoiz eta zergatik deklaratu zen Urdaibai Biosfera Erreserba?\nUrdaibai itsasadarreko harana eta estuarioa oso espazio natural baliotsuak dira, bertako natur baliabideak askotarikoak eta originalak direlako. UNESCOk 1984an biosfera-erreserba izendatu zuenean, Eusko Jaurlaritzak proposatuta, agerian geratu zen komunitate zientifikoak interesa zuela eremu hau babesteko.\nHerritarren mobilizazioak bultzada handia izan ziren Urdaibai babesteko. 1968an, Bizkaiko Probintzia Aldundiak «Mundakako itsasadarra ustiatzeko plan berezia» izeneko proiektua lantzeko agindua eman zuen. Horixe izan zen eskualdeko bizilagunak batu zituen eragilea, Urdaibaiko ekosistemen suntsipenari aurre egiteko.\nZer alde dago Busturialdearen eta Urdaibairen artean?\nBusturialdeak eskualdeari egiten dio erreferentzia, eta Urdaibaik Biosfera Erreserba izeneko lurraldeari. Eskualdeak 20 udalerri ditu; horietatik 19 Erreserbaren barruan daude, eta Ea kanpoan geratzen da. Urdaibaik 22 udalerri ditu, eta horietatik 3 ez dira Busturialdekoak: Arrieta, Amorebieta eta Munitibar.\nNondik dator Urdaibai izena?\nUrdaibai izena paduratik gertu dagoen dorretxe batetik dator, Forua udalerrian, Perejil Dorrea izenez ezagutzen dena. Geroago, Urdaibai izena eman zioten itsasadarrari, eta, azkenean, Erreserbari deitzeko ere izen hori aukertu zen.\nZer udalek osatzen dute Biosfera Erreserba?\n22 udal dira. Horietatik hamabi osorik sartuta: Mundaka, Sukarrieta, Busturia, Murueta, Forua, Gernika-Lumo, Ajangiz, Mendata, Arratzu, Kortezubi, Gautegiz Arteaga eta Elantxobe. Beste bi udalek, Muxikak eta Ibarrangeluk, barruan dute zati gehiena. Bermeok, Nabarnizek eta Ereñok azaleraren erdia baino gehiago dute Erreserbaren barruan, eta gainerako bostek (Arrieta, Errigoiti, Morga, Amorebieta-Etxano eta Munitibar-Arbatzegi-Gerrikaitz) azaleraren herena baino gutxiago.\nZenbat herritar bizi dira Urdaibai Biosfera Erreserban?\nUrdaibain 45.200 biztanle inguru bizi dira. Biztanlegune nagusiak Bermeo eta Gernika-Lumo dira, bertan biltzen baita Urdaibaiko biztanleria osoaren % 74. Biztanleriaren % 16 inguru (7.500 pertsona edo) landa-lurzoruan bizi da, Urdaibaiko lurzoruaren % 97 hartzen baitu.\nZein dira Urdaibai Biosfera Erreserbaren mugak?\nArro hidrografikoek zehazten dituzte Erreserbaren mugak, hau da, beren urak Kantauri itsasoan isurtzen dituzten ibaiek, estuarioaren muga geografikoen barruan. 23.000 hektarea inguru hartzen ditu; hegoaldean Oiz mendia du muga; ekialdean, Arbolitz punta, eta mendebaldean Matxitxakoko lurmuturra. Eta eremua iparraldetik ixteko, Izaro uharte polita. Gutxi gorabehera, Bizkaiko Lurralde Historikoaren azaleraren %10 eta Euskal Autonomia Erkidegoaren azaleraren %3 da.\nNola banatzen da Urdaibai Biosfera Erreserbaren lurraldea?\nUrdaibai hiru zona nagusitan banatzen da:\nGuneko zonak dira ingurumen edo kultura aldetik babesteko figuraren bat duten eremuak. Zehazki, hauek dira: estuarioa, itsasertza, artadi kantauriarrak, ibai-sarea eta kultur intereseko eremuak.\nNatur balio handiko elementuak dituzten zonak dira, eta horietan kontserbazioak du lehentasuna.\nGunea babesteko zonak dira guneko zonak inguratzen duten eremuak, erabilera publikoko mendiak, malda handiko eremuak, paisaia-intereseko eremuak eta baso autoktonoak. Guneko zonen babes egokia bermatzen duten zonak dira.\nHaien helburua da giza ekintzak guneko zonetan dituen ondorioak moteltzea.\nTrantsizioko zonak lurzoruaren gaitasun agrologikoaren arabera mugatzen dira. Nekazaritza- eta abeltzaintza-eremuak, baso-eremuak, biztanleguneak eta azpiegiturak edo ekipamenduak dira.\nBertan, tokiko biztanleen garapen sozioekonomikoa bultzatzeko jarduera ekonomiko jasangarriak sustatzen dira.\nNola kudeatzen da Urdaibai Biosfera Erreserba?\nGaur arte, Urdaibai Biosfera Erreserba da lege propioa duen biosfera-erreserba bakarra: 1989ko uztailaren 6an, Urdaibaiko Biosfera Erreserbaren Babes eta Antolamendurako 5/1989 Legea onartu zuen Eusko Legebiltzarrak. Lege horren bidez, araubide juridiko berezi bat ezarri zitzaien eremu osoari eta han egiten diren jarduera guztiei.\nLege horrek berak Urdaibai Biosfera Erreserbaren Patronatua sortzen du, Eusko Jaurlaritzan ingurumenaren eskumena duen organoari adskribatuta. Patronatua da Urdaibai kudeatzen duen organoa, eta Urdaibain eskumena duten administrazioetako ordezkariek eta ekonomia-, gizarte- eta ingurumen-intereseko antolakunde eta elkarte esanguratsuetako ordezkariek osatzen dute.\nZer da Urdaibai Biosfera Erreserbaren Zerbitzua?\nUrdaibaiko Biosfera Erreserbaren Zerbitzua da Erreserba administratzeaz arduratzen den administrazio-unitatea, Urdaibaiko Biosfera Erreserbaren zuzendariaren gidaritzapean eta Eusko Jaurlaritzan ingurumenaren eskumena duen sailaren mende, funtzionalki eta hierarkikoki. Bere eginkizunen artean, hauek nabarmentzen dira:\nUrdaibaiko Biosfera Erreserbaren helburu orokorrak era jasangarrian garatzeko estrategiak bultzatzea.\nLaguntza teknikoa eta idazkaritza-lanak ematea Urdaibaiko Biosfera Erreserbako Patronatuari eta Lankidetza Kontseiluari.\nTxosten teknikoak eta proposamenak egitea, Urdaibaiko Biosfera Erreserbaren eremuko lurzoruaren erabilera- eta eraikuntza-egintzei buruzko txostenen eta baimen-espedienteenetan.\nUrdaibaiko Biosfera Erreserba babestu eta antolatzeari buruzko uztailaren 6ko 5/1989 Legean jasotako zehaztapenak eta haren garapen-araudia betetzeko beharrezkoak diren jarduerak sustatzea eta kontrolatzea, eta haren kudeaketa bultzatzea eta koordinatzea.\nZein dira Urdaibaiko plan estrategikoak?\nHiru dira nagusiki:\nLurzoruaren erabilerak eta landa-lurzoruan eraikitzeko ekintzak arautzea: Urdaibaiko Biosfera Erreserbaren Erabilera eta Kudeaketa Zuzentzeko Plana (EKZP)\nGarapen jasangarria: Jarduera Sozioekonomikoen Egokitzapenerako eta Garapenerako Egitaraua (JSEGE)\nLaguntza logistikoa: Urdaibaiko Biosfera Erreserbako garapen jasangarriaren arloko Interpretazio, Ikerketa, Gaikuntza eta Hezkuntza Plana (IGHP)\nZer da Urdaibai Biosfera Erreserbaren Erabilera eta Kudeaketa Zuzentzeko Plana (EKZP)?\nEKZP dokumentu arauemaile bat da, Urdaibai Biosfera Erreserbako lurzoru urbanizaezinean —edo landa-lurzoruan— zer jarduera egin daitezkeen arautzen duena, jasangarritasunaren ikuspegitik.\nEKZPn, zonaka dago banatuta Urdaibaiko lurraldea, eta zona bakoitzeko landa-lurzoruan zer jarduera egin daitekeen ezartzen du. Lurzoru urbanizaezinaz Erabilera eta Kudeaketa Zuzentzeko Planak dioena udaleko hirigintza-plangintzaren gainetik dago.\nAldiz, EKZPk ez du inolako erregulaziorik ezartzen biosfera-erreserba osatzen duten 22 udalerrietako hiri-lurzorurako eta lurzoru urbanizagarrirako. Lurzoru horiek udaleko hirigintza-plangintzak arautzen ditu zuzenean.\nJar dezaket hegan nire drona?\nGobernuak ezarriko ditu aireontziek Urdaibai Biosfera Erreserbako naturagune babestuetan eta gune babestuetan hegaldiak egiteko murriztapenak edo debekuak, Aire Nabigazioari buruzko 1960ko uztailaren 21eko 48/1960 Legearen 3. artikuluak xedatutakoa betez.\nUrdaibaiko Biosfera Erreserbaren eremuan dronearekin hegan egin ahal izateko, Aire Segurtasuneko Estatu Agentziak horretarako ezarritako baimena eta baldintzak eduki behar dira.\nUrdaibaiko Biosfera Erreserbako Babes edo Gune gisa kalifikatutako eta Natura 2000 Sarearen barruan deklaratutako hiru KBE zonekin edo HBBE zonarekin bat datozen eremuen gainean hegan egin nahi bada, horretarako baimena eskatu behar zaio Bizkaiko Foru Aldundiko Ingurumen Sailari (94 406 80 00).\nGeoeuskadi bisore geoespazialerako esteka, hegaldi-eremuen kalifikazioak egiaztatu ahal izateko: https://www.geo.euskadi.eus/s69-bisorea/es/x72aGeoeuskadiWAR/index.jsp\nEraiki dezaket lanabes-etxola bat nire lurzatian?\nNatur baliabideen aisialdiko ustiapenarekin zerikusia duten tresnak eta makina txikiak gordetzeko instalazioek betekizun hauek konplitu beharko dituzte:\nT1 sailkatutako lurzoruak izatea (nekazaritzako eta abeltzaintzako intereseko eremuak eta landazabaleko eremuak)\n3.000 m2-ko gutxieneko azalera duten lurzatietan egotea\nLurzatiaren mugetatik eta bide publikotik 5 m-tik gorako distantziara egotea\nEtxola angeluzuzena izatea, 2,5 x 3,5 m\nKontsultatu 4.4.5.38 artikulua\nInstalazio horiek jartzeko, lizentzia lortzeko beharrezko dokumentazioari honako hauek gehitu beharko zaizkio: lurzatiaren planoa eta instalazioaren kokapen zehatza, eta instalazioaren beharrari buruzko justifikazio xehatua, idatzia eta grafikoa.\nZatitu daiteke eraikin bat etxebizitza berriak ateratzeko?\nPlan Zuzentzaileak onartzen du erabilera duten etxebizitza-eraikinetan dauden etxebizitzen kopurua bikoiztea, hutsik geratu diren espazioak okupatuz, gehienez ere laura arte, betiere baldintza hauek betez gero:\nez egotea antolamendutik kanpo,\nez egotea errepideetatik hurbil edo ingurumen-interes bereziko lurzoruetan\nez izatea 1950. urtearen ondoren eraikiak.\nKontsultatu 3.3.3.10 artikulua\nInstalatu dezaket igerileku bat nire lurzatian?\nBai, baldin eta:\nLurraren sailkapena T1.PRT, T2.F1 edo T3 bada\n1950a baino lehenagoko eraikina bada\nT3 lur-sailkapenak eraikin berri bat eraikitzeko aukera ematen badu\nKontsultatu EKZPren 3.3.12 eta 4.4.5.34 artikuluak\nTurismo-ostatuetan eta kanpinetan:\nKontsultatu EKZPren 3.3.3.12 artikulua\nEraikina tokiz mugi daiteke?\nEraikina errepidearen eraikuntza-lerroan edo jabari publiko hidraulikoaren barruan badago\nLurzati berean eraikitzen bada, aipatutako lerroetatik kanpo eta % 20tik beherako malda duen zona batean\nEraikin berririk ezin da egin gune gainkategorian sartutako lurzoruetan\nEskalada egin nahi nuke, non eta noiz egin dezaket?\nBizkaiko Foru Aldundiak ezarriko ditu eskalada egiteko epeak eta lekuak, ekaitz-txori txikia eta harrapari harkaiztarrak ugaltzen diren tokiak eta garaiak errespetatuz.\nEskaladari dagokionez, honako arau orokor hauek ezartzen dira:\nEzin izango da materialik bertan behera utzi —sokak, zintak, mosketoiak, koltxonetak, etab.—, ez eskalada-bideetan ez bulder-tokietan, segurtasun arrazoiak direnean izan ezik edo, expres-zinten kasuan, jartzen zailak diren bideetan izan ezik.\nEskalada-bideak irekitzen, hornitzen eta berrornitzen direnean, soka finkoek ahalik eta denborarik laburrena egin beharko dute hormetan, eta lanak amaitzean kendu egingo dira.\nEz da suntsituko hormetako landaredia, ezta bidearen oinekoa ere.\nHorman hegazti-habiarik aurkituz gero, ezingo da haren altuera gainditu, eta ahalik eta lasterren jaitsi beharko da, zaratarik egin gabe.\nEz da ingurunea asaldatuko oihu edo edo zaratotsen bitartez.\nIbilgailuak sarbide-eremuetan aparkatuko dira, bide-saretik joanda, eta ezingo da baso-pistetan zehar zirkulatu.\nEz da pinturarik edo bestelako materialik erabiliko bideen kokapena markatzeko horma-oinean.\nUrpekaritza egin nahi dut, non egin dezaket?\nKirol-urpekaritza eta urpekaritza profesionala baimenduta daude itsasadarraren eremu osoan (N1) eta itsasertzean (N2). Azken horren kasuan, Euskal Autonomia Erkidegoan urpekaritza profesionala arautzen duen 2004ko urriaren 13ko 201/2004 Dekretuan ezarritakoa aplikatuko da.\nNola ibili behar dut itsasadarrean nire ontziarekin?\nItsasbazterraren eta Errekaetxe errekaren bokalearen (Axpe-Busturia) artean, gehienezko abiadura baimendua hiru (3) korapilokoa izango da.\nErrekaetxe errekaren bokaletik gorako zirkulazioa debekatuta dago irailaren 1etik urriaren 31ra bitartean, biak barne. Salbuespena izango dira, baina, honakoak:\nMuruetako ontziolan eraikitako ontziak uretaratzen eta garraiatzen laguntzeko beharrezko ontziak.\nIkerketa-lanetan aritzen diren ontziak. c) Larrialdietan nahitaez zirkulatu behar duten ontziak.\nErrekaetxe errekaren bokaletik gorako zirkulazioa baimenduta dagoen epeetan, eta aurreko atalean azaldutako salbuespen kasuetarako, itsasadarraren ibilguak osatutako marea azpiko eremuetan (N1.5) bakarrik zirkulatuko da, ezingo da kanal zaharretik zehar zirkulatu, Ozolloko errotatik gora, eta gehieneko abiadura bi (2) korapilokoa izango da. Beraz, guztiz debekatuta egongo da marearteko edo mareaz gaindiko zonetan zirkulatzea, zeinak lohiz osaturik baitaude —landarez hornituak edo gabe— eta padura-zonetan (N1.1), salbu eta ikerkuntzak direla-eta aparteko kasuetan.\nKontsultatu EKZPren 4.4.2.15 artikulua\nBereiz dezaket nire lurzatia?\nBai, baldin eta zatiketaren ondoriozko lurzatiak 7.500 m2-tik gorakoak badira, edo mugakide den bati lotu eta 7.500 m2-tik gorako lurzati berri bat osatzen bada.\nBereizketak ez du inolako eraikin edo instalaziorik sorraraziko.\nEz da lurzati-bereizketatzat hartuko lurzati-unitatea osa lezaketen beste batzuekin barruti osoa eratzen ez duten lurzati hartzaileak edo lotuak zatitzea.\n‘Barruti osoa’ da bide publikoek edo trenbide-sareak, edo jabari publiko hidraulikoak jarraitutasuna eteten ez duen lur-unitate oro, betiere hura multzo unitario gisa har badaiteke. Halaber, ‘lurzati-unitatea’ da eraikuntzaren lurzati hartzaile batek edo batzuek osatutako multzoa, eta, hala badagokio, erregistroko unitate berean sartuta dauden eta titulu bakar bati jarraikiz jabe batenak edo «proindibiso» gisa jabe batzuenak diren beste lurzati lotu batzuk.\nKontsultatu 3.5.1.1 artikulua eta hurrengoak.\nItxitura bat egin dezaket nire lurzatian?\nBai, baldin eta gutxienez metro bateko tartea badago bideen edo bidezidorren ertzetik, eta itxitura horrek ezaugarri hauek baditu:\nBertako harriz egindako horma lehorrez egina badago, edo kare edo zementuz egina azaleraren % 70ean, betiere paretaren gailurra 1,2 m-tik behera badago.\nZurezko hesiak, hesolez eta arantzarik gabeko alanbrez hornituak, eta 1,8 m-tik beherako altuerakoak.\nZurezko hesiak, zurezko ohol horizontalez osatuak; oholak 0,15 metro zabalerakoak, eta 0,3 metroan behin jarriak oholaren ardatzari dagokionez, eta 1,8 m-tik beherako altuerakoak.\nLandarezko itxitura biziak, bakarrik edo aurrekoekin konbinatuta; 1,8 m-tik beherako altuerakoak. Itxitura ez da, inola ere, espezie koniferoak erabiliz egingo.\nKontsultatu 3.5.3.1 artikulua.


ETXEBIZITZA CANDANCHUN – Ekitermik\nBergarako etxebizitza batean erreforma obrak burutu ditu ekitermikek.\nIsolamendua: Obraren kokapena kontuan izanik, proiektu honetan isolamenduaren trataerak garrantzi handia izan du. Zubi termikoak ekiditeko, lokalaren bolumen osoa barrutik isolatu da, fatxada, zorua eta sapaia isolatuz. Zoruan: 15cm XPS, Sapaian: 18cm haitz zuntza eta Fatxadetan: 18cm haitz zuntza\nLeihoak: Gaur egungo zurezko leihoak mantendu dira baina beira isolatuak jarri dira\nArgiztapena: LED teknologia.\nAkaberak: Zoru laminatu lurrean, azulejoa eta pintura.\nETXEBIZITZA BERGARAN ETXEBIZITZA ARETXABALETAN


Eramaileak: BAKEA gogoeta\nBAKE eramaileak izan gaitezen\nUrte berri on guztiei eta ongietorriak izan zaitezte berriro eskolara! Zer moduz pasa dituzue oporrak? Seguru bikain igaro dituzuela eta pilak kargatzeko aukera izan duzuela. Orain berriro hemen gaude gauza pilo bat elkar banatzeko eta asko ikasteko. Seguru egun hauetan irudi asko ikusiko zenituztela Olentzero eta Erregeenak opariz gainezka. ba hilabete honetan eskatzen dizueguna da zuek paper hori hartzea. Baino gure zakuak opariz beteak egon beharrean, bakez beteak eramango ditugu.\nBatzuek oso memoria ona duzue eta seguruenik gogoratuko zenuten urtarrilaren 30ean beti bakearen eguna ospatzen dugula. Baino… ba al dakizue zergatik? Ba ospakizun hau duela 51 urte sortu zen munduko eskola guztiek bakearen alde lan egiteko. Eta egun hori aukeratu zen Mahatma Gandhiren heriotzaren urteurrena delako. Berak lortu zuen bere herria, India alegia, Erresuma Batutik modu baketsu batez independizatzea. Normalean herrialdeak askatasuna lortzeko, borrokatu behar izan dute eta gerrak jasan. Baino Gandhik gauzak egiteko beste modu bat erakutsi zigun.\nGuk ere eredu hori jarraitu nahi dugu. Horregatik arazoak ditugun bakoitzean, borrokatu gabe edo garrasi egin gabe konpontzea gustatuko litzaiguke. Egia da ohituak gaudela beti biderik errazena hartzeko. Eta horregatik gure lagunak iraintzen ditugu edo beraiekin borrokatzen gara. Baino hemendik aurrera ahalegin txiki bat egingo dugu gauzak modu baketsu batez konpontzeko. Modu honetan lagunak ez dira gurekin hainbeste haserretzen eta ez ditugu hainbeste mintzen. Beraz saiatu gaitezen gu ere Gandhiren antzera arazoak modu baketsu batez konpontzen.\nPublicado por pastoralcolegioelpilar en 9:32\nBakearen eguna LHn\nBakearen inguruko ipuin eta bertso lehiaketa LHn\nCiudadano Cake: Cañada Real, vivir al límite\n3. irrati saioa 4.A


Greziak kanpamentu berri batekin erantzun dio ebakuazio eskaerari | Mundua | Berria\nGreziak kanpamentu berri batekin erantzun dio ebakuazio eskaerari\nMilaka migratzailek beste kanpamentu bat ez eraikitzeko eta kontinentera ebakuatzeko eskatu zuten. Gobernuak, ordea, kanpaleku berri bat eraiki, eta iragarri du oraingoz uhartetik ez duela inor aterako\nMoriako kanpamentu berria. ORESTIS PANAGIOTOU / EFE Tamaina handiagoan ikusi\n«Azadi! Azadi! Azadi!...». Moriako milaka migratzaileen oihua ozen entzuten da Kara Tepeko errepidean egunez egun errepikatzen diren protesta jendetsuetan. Azadi oihukatzen dute (Askatasuna, persieraz, haien artean gehiengoa den komunitate afganiarraren hizkuntzan), hilabete askotan kanpamentu batean sartuta egon ostean, behingoz Lesbos uhartetik irten eta kontinentera joateko askeak izan nahi dutelako. Baita haien etxeak su hartu zuenetik Poliziak sei egunez errepide batean harrapatuta izan dituelako ere; eta, batez ere, Azadi oihukatzen dute, Moriako infernua ezagutu eta gero, Greziako Gobernuak orain eskaintzen dien beste kanpamentu batean giltzapetuta bizitzeari uko egiten diotelako.\nBaina gobernuak ez du persiera ulertzen. Ez zaio interesatzen. Eta orain arte izaniko migrazio politikak baztertu nahi ez, eta hemendik aurrera migratzaileekiko jarrera are zorrotzagoa izateko asmo irmoa agertu du Kyriakos Mitsotakis lehen ministroak: «[Moriako sutearekin] errefuxiatu eta immigrante batzuek xantaia egin nahi izan diote gobernuari [...], baina hau Mitilenen (Lesboseko hiriburuan) egitura iraunkor bat eraikitzeko aukera bat da».\n«Aukera bat»; gobernuak urte hasieratik Lesbosen eraiki nahi izan duen atxikitze zentroaren proiektua gauzatzeko aukera, hain zuzen. Atenasek argi utzi du, behin eta berriz, asilo eskatzaileak greziarrengandik bananduta mantendu nahi dituela, eta, hori lortzeko, hainbatetan berretsi du arazorik ez duela kanpotik etorritako milaka pertsonaren askatasuna mugatzeko.\nOtsailean, Lesboseko biztanleriaren aurkakotasun sutsuak bertan behera utzi zuen Mantamadosen halako zentro itxi bat eraikitzeko egitasmoa, eta, geroztik, Immigrazio eta Asilo Ministerioaren helburu nagusietako bat Moriako kanpamentua hesiz inguratzea izan da. Horiek horrela, koronabirusa Greziara heldu zenean, proiektu hura behingoz gauzatzeko beste aukera bat ikusi zuen Notis Mitarachi Immigrazio ministroak, nazioarteko hainbat kazetarik eta elkartek salatu izan duten modura. Izan ere, udaberrian Lesbosen ia kasu positiborik detektatu ez zen arren, Moriako biztanleak bost hilabetez itxialdian mantendu zituen gobernuak, eraikuntza enpresa bati kanpamentua azarorako hesitzeko proiektua 854.390 eurotan adjudikatzen zion bitartean.\nProiektu hori, ordea, joan den astean Moriako sugarretan birrindu zen; baina, suteaz geroztik, Greziako Gobernuak ez du Lesboseko bere zentro itxia eraikitzeko denborarik galdu. Are gehiago: lau egunean altxatu du.\nEz dute sartu nahi\nKara Tepen eraiki den «behin-behineko» kanpamentu berriaren ezaugarri guztiak oraindik ez dira ezagunak, baina, pandemia dela eta, esparrua oraingoz itxia izango dela iragarri du gobernuak. Lehen biztanleak larunbatean sartu ziren horra, baina oraingoz nahiko hutsik dago. Izan ere, iturri ofizialen arabera, 5.000 ohe dituen egitura horretara soilik 700 pertsona sartu ziren atzo gauerako, nahiz eta alboko errepidean kale gorrian lo egiten jarraitzen dutenak 10.000 baino gehiago diren.\nHorrek azalpen argia dauka: migratzaileek nahiago dute kalean jarraitu beste kanpamentu batera sartu baino; eta arrazoiak dituzte hala jokatzeko. Batetik, badakite leku horretara sartuz gero ez direla berriz aske izango haien asilo prozesua amaitu arte. Eta, bestetik, horko kontrol zorrotza dela eta, kanporatze agindua duten migratzaileek uste dute hara joaten badira aukera gehiago izango dituztela Turkiara edo haien jatorrizko herrialdeetara itzularaziak izateko.\nBaina, horren guztiaren gainetik, kale gorrian dauden milaka pertsona horiek uko egiten diote kanpamentuko ohe batean lo egiteko aukerari, egunotan haien eskubideak defendatzeko borroka betean ari direlako. Protestetan erabiltzen dituzten pankartek mezu argia daramate: «Ez dugu beste kanpamentu bat onartuko».\nAtenasek, ordea, ez du oraingoz agertu pultsu horretan amore emateko asmorik, eta asilo eskatzaileen beldur nagusietako bat astintzea erabaki du. Izan ere, atzo, Mitarachi ministroak iragarri zuen hemendik aurrera Greziako Asilo Zerbitzuak soilik kanpamentu berrira sartuko diren pertsonen eskaerak prozesatuko dituela, Kara Tepeko eremura joateari uko egiten diotenek herrialdean asiloa jasotzeko aukera galduko dutela aditzera emanez.\nLorraine Leetek, Legal Centre Lesbos elkarteko koordinatzaile eta abokatuak, uste du Mitarachiren mehatxu horri oinarri legala falta zaiola, eta zalantzan jarri du gobernuak halako gauza bat egiteko duen gaitasuna: «Oraindik ez dakigu nola gauzatu nahi duten hori, baina argi dago ministroak esan duena ezin dela legez egin. Asilo eskatzaile bakoitzaren kasua modu indibidualean aztertu behar da, eta eskaera horiek guztiak ezin dira modu kolektiboan deuseztatu».\nEuropan asko dira Egeo itsasoko uharteetan harrapatuta dauden 27.000 migratzaileen ebakuazioa eskatzen duten politikari eta elkarteak, eta haien aldarria are gehiago indartu da Lesboseko gertakariez geroztik. Greziako Gobernua tinko mantendu da, ordea, asilo eskatzaileak kontinentera ez lekualdatzeko ideian, eta jarrera hori azaldu dezaketen hainbat teoria daude.\nAdibidez, Der Spiegel Alemaniako egunkarian argitaratutako artikulu batean, Giorgos Christides kazetariak azaldu du Greziak migratzaileak uharteetan mantentzeko interes berezia duela, uste duelako hauek kontinentera eramateak Turkiatik are migratzaile gehiago iristea eragingo duela. Leetek, berriz, azpimarratu du Moriako sutearen harira gobernuak asilo eskatzaileei «zigor kolektibo bat» ezarri nahi diela: «Oraingoz inor kontinentera ez eramateko erabakiarekin, iruditzen zaigu gobernuak Lesbosen dauden pertsona errefuxiatuak zigortu nahi dituela. Baina pertsona bati leku batean geratzeko obligazioa ezartzen badiozu, kasu honetan Lesbosen, leku horretan ostatua eta gizarte zerbitzuekiko heltzea bermatu behar dizkiozu. Eta hori ez da ez Morian ez kanpamentu berrian betetzen».\nEusko Jaurlaritza errefuxiatuak hartzeko prest


“Fake news-ak ez dira atzo goizekoak”. - Goierriko Hitza : Goierriko Hitza\n“Fake news-ak ez dira atzo goizekoak”.\nFake news-ak ez dira atzo goizekoak”. Gezurra kazetaritzan?..., solasaldia.\nFake news-ak ez dira atzo goizekoak”. Gezurra kazetaritzan?…, solasaldia.


"Antzokia partekatuta kudeatu ahal izateko formula bila ari gara" - Araba - Alea.eus\n"Antzokia partekatuta kudeatu ahal izateko formula bila ari gara"\nAnakoz Amenabar 2021-02-20 08:00\n"Euskalgintza antolatuaren babesa faltan bota izan dut Errege Magoen aferan"\nKanpora begira, Euskara Sustatzeko Ekintza Plana daukazue, hainbat atal biltzen dituena.\nEuskara sustatzeari dagokionez, helburu asko daude, baina guk uste dugu lehentasunak ondo markatu behar ditugula. Gasteizen bereziki ume eta jende gaztearen artean euskaldun asko dauzkagu, jakintza eta ezagutza nahiko hedatua da, baina ezagutza hori erabilera bihur dadin lan egin behar dugu, eta hor jarri behar dugu arreta. Horregatik ekintzen zati handi bat gazteei zuzenduta dago. Eta gazteez ari garenean aisialdia oso inportantea da, kultura, kirola oso inportantea da.\nGazteen %80 inguru euskaldunak dira, baina ez da erabileran nabaritzen. Ekintza sortarekin nahikoa da?\nJende gaztea elebiduna da, hori kontuan izan behar dugu, eta beraz aukera dute ekintza batera edo bestera joateko. Eskaintza hori oso erakargarria izan behar da, eta horretan jartzen ari gara arreta. Eskaintza zabala oso inportantea da, eta ekintzen kalitatearekin erakarri behar ditugu. Beste alde batetik, sare sozialak ere elementu garrantzitsua direla uste dut, eta horietan ere esfortzu berezia egin nahi dugu. Egia da erabilera txikia dela, txikiegia... Ez dago gure esku bakarrik, hori egia da, baina ahalegina egingo dugu. Legealdia amaitzerako, nire ametsa jauzi bat ematea da, oraingo datuak bikoiztea euskararen erabileran, egungo %4tik %8ra pasako garela pentsatu nahi dut.\nZabalgana eta Salburua izan daitezke gazte gehien biltzen dituzten auzoak. Esfortzu berezia egiten duzue horietan?\nGure eskaintza hiri osoari begirakoa da, baina egia da beharbada erdigunean direla horietako asko. Beste auzune batzuetara zabaltzea pentsatu behar dugu. Bestalde, euskara talde inportanteak daude horietan, eta Elkargunearen bitartez saiatzen gara horiekin harremana izaten; funtsezko elementua da Euskararen Elkargunea.\n"Ezagutza erabilera bihur dadin lan egin behar dugu; eskaintza erakargarria egin behar dugu"\nKrisi honekin, kolokan izan daitezke euskalgintzari lotutako hainbat proiektu.\nUdalean argi daukagu gu laguntzeko gaudela, eta proiekturen batek arazoak baldin baditu laguntza emango diogu, egitasmo hori interesgarria eta baliagarria dela uste badugu. Euskara sustatzen duten proiektu guztiak laguntzea, sustatzea eta ahal dugun neurrian babestea da gure asmoa. Alde horretatik, aurtengo aurrekontua ez da jaitsi, kontuan hartuta diru sarrerak jeitsi egin direla krisia dela eta. Euskararen aurrekontua mantendu egin dugu, eta uste dut albiste ona dela.\nAzken egunetan polemika izan da Errege Magoen aldaketarekin. Elebidunak izango dira 2021eko Gabonetatik aurrera.\nAdos nago alkateak hartu duen erabakiarekin. Lagun batzuek erregeen papera egin dute 40 urtez, eta eskertu egin behar dugu egin duten lana, baina argi dago horiek hutsune bat zeukatela euskaraz aritzeko gai ez zirelako. Haien lana nori zuzendua den kontuan izan behar dugu gainera, ume eta gazteei, eta hiri honetan ume gehienak euskaldunak dira; egoera hori izanik, argi dago Udalak eskaintza bat eman behar duela Errege Magoen inguruko ekintzak eta bestelakoak elebidunak izan daitezen, derrigor. Hor ez dugu dudarik, eta uste dut hau zela momentua aldaketa egiteko. Hurrengo Erregeak elebidunak izango dira. Badakigu erabaki horren kontra alderdi politiko zehatz batek alkatearen aurkako kanpaina moduko bat bultzatu duela, baina gu alde horretatik oso lasai gaude. Egin beharrekoa zen. Modu pertsonalean Gasteizko euskaltzale askok babestu dute alkateak hartutako erabakia baina neurri batean faltan bota izan dut euskalgintza antolatuaren babesa erabaki horrekin, uste dut pixkat atzera geratu dela.\nGazteak "euskarara erakartzea" da lehentasunetako bat Udaleko Euskara Zerbitzuan. / E. Anda\nBeharbada erabakia "normaltzat" jo dutelako eta ez diotelako bestelako garrantzirik eman? Hainbeste azalpen ematea beharrezkoa zen?\nBeharbada duela urte batzuk hartu beharrekoa erabakia zen. Baina erabakia hartu eta kontra publikoki jende asko agertu da, bereziki alderdi politiko bat modu nabarmenean. Horregatik uste dut komenigarria izango zela hor euskaltzaleak ere modu publikoan esatea hau normala dela eta umeek eskubide osoa dutela horretarako, kasu honetan Erregeen ekitaldietan euskara hizkuntza normal baten moduan entzuteko.\nHasi dira Gasteiz Antzokiaren obrak... Nolako ekarpena egingo dio hiriari?\nTira, hamaika urtetan proiektuarekin gora eta behera ibili eta gero, garaia zen. Azkenean errealitate bilakatzen ari da, eta hori ere nabarmendu behar da; hau jende askori esker errealitate bilakatu da, eta garbi dago alkate honi esker ere izan dela. Obrak bidean daude, eta aurretik 18 bat hilabete ditugu, eta, bien bitartean, proiektua pentsatzen hasi behar dugu, eredua badugun arren. Orain arte ere izan da Euskararen Etxea, baina euskararen lekua erreferentzia izatea nahi dugu; ostalaritza leku bat, kafe antzoki bat kontzertuak eta bestelakoak eskaintzeko, eta euskararen etxea izango dituen gune bat. Euskaltzale eta euskaldun guztiei irekitako leku bat izango da, eta ez hori bakarrik, hiri osoarentzat irekia izango den proiektu kulturala. euskaraz egiten den kultura izango da erreferentzia nagusia, noski. Harremanetan gaude Jaurlaritzarekin, Diputazioarekin eta beste elkarte batzuekin, pribatuekin ere, haiek egitasmoan nola parte hartuko duten ikusteko. Ez da bakarrik Gasteizerako proiektu bat, Arabara begirako proiektua ere bada.\nKudeaketa eredua zein den erabakitzeko dago?\nAntzokia partekatuta kudeatu ahal izateko formula bila gabiltza, Elkargunearekin batera. Argi daukagu eraikina eta proiektua Udalarena dela, beste erakunde batzuekin partekatuta, baina erantzukizun nagusia Udalarena da. Baina argi dugu, baita ere, euskalgintza kontuan hartu gabe honek ez duela inolako zentzurik, eta horregatik guretzat oso inportantea da Elkargunean parte hartzen duten talde guztiak hasieratik proiektu honen parte izatea. Kudeaketa partekatu bat lortzeko, forma juridikoak aztertuko ditugu.\nEdukiz bete beharko da ostean?\nEuskararen Etxea egon badago, beraz, bada martxan dagoen proiektu kultural bat, alde batetik. Antzokia bera izango da, beste alde batetik, eta horretan hainbat erreferente ditugu Euskal Herrian, eredu onenak hartu behar ditugu. Azpeitian, esaterako, eredu interesgarri bat dugu; alde nabarmenak daude Gasteiz eta Azpeitia artean, besteak beste, oso herri euskalduna delako Azpeitia, baina kontuan izan daiteke.\nBideragarritasun ekonomikoa bermatuta izango da hurrengo urteetan?\nUdalaren babesa baldin badu, beti izango da bermea. Euskararen proiektu kulturala ziurrenik ez da errentagarri izango, eta ez du zertan errentagarri izan, baina lortu behar dugu ostalaritza zerbitzua eta Antzokia bera errentagarriak izan daitezen ekintza kulturalak ordaintzeko.


Data zehatza proposatu dute Antropozenoaren abiapuntutzat: 1945eko uztailaren 16a | Mundua ez da biribila\nHasiera » Zientzia eta teknologia » Data zehatza proposatu dute Antropozenoaren abiapuntutzat: 1945eko uztailaren 16a\nIdeia ez zuen hark asmatu, baina esan daiteke Paul Crutzen kimikariari (eta, esan beharko, Nobel saridunari) zor zaiola Antropozeno terminoaren zabalkundea. Antropozenoa garai geologiko berria izango litzateke, gizakiok planetan eragindako aldaketen ondoriozkoa. Gaztelaniazko Wikipedian irakur dezakegu Crutzeni beroaldi batean bururatu zitzaiola hitza. Nolanahi, ezin da ukatu ideiak arrakasta eduki duela.\nArrakasta horren adierazle nagusietako bat da nazioarteko zientzialari talde bat, tartean Paul Crutzen bera, Antropozenoaz ikertzen jardutea azken urteetan. Besteak beste, hasiera data ezarri nahi diote: benetan bada garai geologiko bat, noiz abiatu zen? Noiz hasi zen gizakion eragina Lurraren geologia eraldatzeko bezain handia izaten?\nGaldera horrek hainbat erantzun izan ditu. Batzuen ustez, nekazaritzaren sorrera jo beharko litzateke Antropozenoaren hasieratzat. Beste batzuek askoz hurbilago kokatzen dute une hori: Industria Iraultzaren hastapenean. Garai berria oraindik hasteke dagoela dioenik ere bada.\nTunelboka hondartza, Getxon. Kolore iluneko materialak labarraren geruza argien gainean jarrita daude, bat ez datozela, eta hainbat teknofosil dituzte: adreilu hondarrak, plastikoak… Jalkin antropozeniko horien lodiera 1,60 metro ingurukoa izan litekeela uste da. (Arg.: EHU)\nJoan den astean, gaia aztertzen ari den nazioarteko lantalde horrek iradoki du, Quaternary International aldizkarian argitaratutako artikulu baten bidez, Antropozenoa oraintsu hasi dela: XX. mendearen erdialdean. Ikerlariek adierazi dutenez, ordura arte gizakiok gure aztarna utzi genuen, baina hura izan zen benetan planetaren sistema aldatzen hasi gineneko unea. 70 urteotan, izugarri azeleratu dira giza biztanleriaren hazkundea, karbono igorpenak, espezie desagertzeak, zementu, plastiko eta metal ekoizpena…\nAntropozenoaren hasierak, hortaz, bat egingo luke aro nuklearrarenarekin, hau da, isotopo erradioaktiboak planeta osoan zabaldu eta ia gainazal osoko geruzetan aztarna neurgarria utzi zuteneko garaiarekin. Horregatik, artikulua sinatu duten 26 zientzialariek (horietako bat, EHUko Alejandro Cearretak) Antropozenoaren hasieratzat data zehatz bat hartzeko proposatu dute: 1945eko uztailaren 16a, AEBen proba batean historiako lehen bonba nuklearra lehertu zen eguna (Hiroshimako sarraskia baino 21 egun lehenago).\nIkerlarien hurrengo lana izango da Antropozenoa denbora geologikoaren taulan ofizialki txertatzeko gomendatzea.


Abanto-Zierbenako Udala - El Casaleko etxebizitza babestuetako lokaletan 8 etxe egingo dituzte\nEl Casaleko etxebizitza babestuetako lokaletan 8 etxe egingo dituzte\nAbanto Zierbenako Udalak eta Azpiegiturak, SAU sozietate publikoak lankidetza-hitzarmen bat sinatu dute, Sanfuentesko El Casal auzoko 66, 68 eta 70 zenbakietako eraikinen beheko solairuetan dauden lokaletan 8 udal-etxebizitza tasatu egiteko. Obrak 2016ko martxoan amaituko dira.\n“Ireki dugu izena emateko epea, sustapen honetako etxeetako bat eskuratu nahi duten guztientzat” esan du Abanto Zierbenako alkate Maite Etxebarriak.\nHorretarako, Udalak eskatzaileen zerrenda eta ondorengo zozketa egiteko prozesua arautzen duten baldintzen plegua onetsi du. Zortzi etxebizitza horietatik lauk bi logela dituzte, eta beste laurek hiru; guztiek dute garaje-partzela bat, eta 70 eta 80 metro erabilgarri artean neurtzen dute. Etxeok Sanfuentesen 2009an eraikitako hiru eraikinen merkataritza-etxabeak hartuko dituzte.\n117.000 eta 145.000 euro bitarteko prezioa dute. Berez lokalak izan arren, etxeotara beti ezkaratzetik sartu beharko da, eta sekula ez kaletik. Lokalek 728 m2 dituzte, eta bederatzi garaje-plaza dauzkate hutsik. Etxebizitza bihurtzeko prozesua errazteko, Meatzaldeko udalak behe- eta goi-solairuko etxebizitzak ezartzeko eta birmoldatzeko ordenantza arautzaile bat onetsi zuen 2012an.\n“Udalerriko jendeak etxebizitzak erosi nahi ditu, baina ezin ditu lortu. Hortaz, hau irtenbide ona da Abanto Zierbenan bizi nahi duten bikote, familia eta gazteentzat” adierazi du alkateak.\nInteresdunek bete beharreko baldintzetako bat da udalerrian gutxienez duela bi urtetik egotea erroldatuta. Halaber, ez dute etxebizitzarik eduki behar jabetzan, eta gutxienez 9.000,00 euroko eta gehienez ere 39.000,00 euroko diru-sarrerak izan behar dituzte urtean.


Escrito el 6 de Octubre de 2019 en vasco con un tamaño de 16,52 KB\nBERREZARKUNTZAKO SISTEMAREN SORRERA\nSeiurtekoarekin, desgobernu-sentzazioapiztu eta ordena sozial liberal kontserbadorearen aurkako mehatxutzat jo. Serranoren diktaduran, goi- eta erdi-mailako klaseek nazioarteko testuinguruarekin eta beren interesekin bat zetorren irtenbide baten alde egin zuten: monarkia berrezartzea.\nSeiurteko Demokratikoan eta Serranoren gobernuan egindako prestaketa-lanaren emaitza Alfontso XII.A errege izendatzea eta Borboiko monarkia berrezartzea. Cánovas del Castillo,Isabel II.Aren semea tronuan jartzea zen beraren helburua. Azkenean, Isabel abdikatu eta erregetza bere semeari utzi. Bismarckren garaian (Alemaniako kantzilerra 1871), moderatuen aldeko joera egon zen nazioartean, Cánovasen tresna nagusiena alderdi alfontsotar bat sortzeazen, 1868ko Gorte Konstituziogileetako diputatuek osatu zutenak. Alderdiaren programa (Bakea eta Ordena) liberalismoa eta Alfontso printzearenganako leialtasuna ematen zuen. Seiurteko demokratikoaren moduko beste iraultza bat ez izateko, erdi eta goi klaseak erakarri zituzten. Canovasek ez zegoen martinez campos jeneralarekin batera, botere zibilaren eta armadaren buru jarri nahi zelako. Planak, interesadun boteretsuen babesa Kuban. Lobby esklabistak (langile esklaboen jabe ziren lur-jabe handiek osatua) gobernaria presionatu, seiurtekoko gobernuen erreformak ez aplikatzeko. Berrezarkuntza babestu, erreformekin amaitzeko. CanovasSandhursteko Manifestua idatzi, Alfontso izenpetu. Printzearen prestakuntzak akademia militarrean egin zituen, horretan: . Monarkia konstituzionala . Tradizio katolikoa eta askatasuna . Arreko konsttuzioak (1845koa eta 1869koa).\nCÁNOVASEN SISTEMAREN OINARRIAK:\n. Pragmatismoa, jarrera dogmatikoetatik aldenduta . Konstituzio historikoa defendatzea . Erregearen eta gorteen arteko subiranotasun ez nazionala partekatua . Pesimismoa, Espainiaren gainbeheraren historiaren azterketa zuen oinarria . Armada, politikatik at egoteko beharra zuena . Hauteskunde-sistemaren hautesleen abstentzioa eta iruzur iraunkorra.\nEspainiako historia garaikidean denbora gehienez indarrean egon dena, 1923ra arte. Lorpen handiena 1808tik galdutako egonkortasuna berreskuratzea. Testu laburra da, bakarrik 89 artikulu, eta aurreko bi konstituzioen (1845koa eta 1869koa) arteko erdibide giza zena. Sufragio unibertsal bidez hautatutako gorteek onartu aurreproiektuaren testua. Gainera, hesia jarri euskal gizartean; alde batetik, erreformistak (gobernuarekin negoziatu nahi dutenak) eta foruzaleak (ez hain aldekoak).\nKonstituzioa egiteko moduak erakutsi zuen abiapuntuko espiritua: ituna, horrek azaltzen duena. Ez da testu zehatza, gobernuan zeuden alderdien eskuetan geratzen ziren hainbat gai, adb sufragioa eta erlijioa. Honek, eztabaidaksortzen ditu. Testuaren ezaugarriak: . Erregearen eta gorteen arteko subiranotasun partekatua . Sufragio-eskubidea zintzilik usten dute, ez baitzen bozketaren sistema zehazten . Erlijioaren gaiak eztabaida piztu, ez zen erlijio-askatasuna onartzen.\nKAZIKIZMOA ETA HAUTESKUNDE-IRUZURRA:\nJoaquin Costaren arabera, Berrezarkuntzako erregimen oligarkikoa, kazikismoa, eta benetako demokrazia bat ezartzeko gaitasunik gabea. Egonkortasun politiko eta sozialeko epealdi luze bat ekarri. Botere-harremanak, burgesiak eta aristokraziak osattutako talde bat zegoen sistemaren gailurrean, eta Espainia botere politikotik at zegoen. Botere politikoa goi-karguen esku zegoen Madrilen, gobernadore zibilen esku probintzietan, eta kazikeen esku herrietan. Bakoitzak mesedeak egin bere estatuetan, botoen eta babes politikoen truke. Populismoa eta klientelismoa masek politikan parte hartzeko bi tresna; ugazaberekiko leialtasuna eta botoen erosketa. Horregatik, iraun zuen sistema hau. 1878ko hauteskunde legeak kendu gizonen sufragio unibertsalean, botere handia eman zien udalei. 1890eko hauteskunde legeak berriz ezarri zuen gizonen sufragio unibertsala, kontserbadoreen oposizioarekin. Europako abangoardia, baina errealitate politikoa hurrrengoa zen, hauteskunde iruzurrak bere horretan eutsi baitzion.\n1876ko konstituzioa botere banaketa 1876ko konstituzioa Testuinguru historikoa Historia: Berrezarkuntzako sistemaren oinarriak Testu iruzkina 1876ko konstituzioa 1876ko konstituzioa sufragioa Historia: Berrezarkuntzako sistemaren oinarriak 1876ko konstituzioa iruzkina


txurreroen enparantza: AMERIKETARA NOA\nAita, beti bezela gosaria prestatzen ari zala , han azaltzen da Josetxo maleta handi batekin. Aita erabat harritu zen, igandetarako jantziekin bait zetorren.\n--Nora joateko asmoa daukak horrela jantzita ?\nAnastasio Ezeizak bere bizi osoan ez zuen horrelako belarrondokorik jaso. Mahai ondoan eseri zen oso goibelduta. Segundo batzuk behar izan zituen erreakzionatzeko.\n--Zer duk seme, ez hago gustora etxean ?\n--Bai, baina ez da hori.\n--Zer duk ba orduan ?\n--Ni ez naiz jaio baserrian bizitzeko, ni aberatsa izateko jaio naiz, oso aberatsa\n--Ni ere, baino posible izatea beharra zegok. Hik nola pentsatzen duk aberastea ?\n--Ni, marraskiluen laisterketetan.\n--Hi ez hago burutik ondo ! Horrela ez duk inor aberasten motel !!\n--Ni aberastuko naiz, eta besteak egiten dutenarekin, niri bost axola !!\nJosetxok oso ziur erantzun zion aitari, baita honek ongi konturatu ez zebilela txantxetan. Gogo handirik gabe jarri zuen gosaria mahai gainean. Ez aitak, ez semeak , ez zuten batere jateko gogorik. Bientzat, oso egoera desatsegina zen eta zerbait jaten hasi ziren.\n--Noiztik daukak idei hori buruan ?\n--Aspaldidanik aita. Zuk uste duzu, ni gorputz honekin, hemen geldituko naizela, hain diru gutxi irabazten. ?\n--Hiri ez zaik ezer falta.\n--Baina ez dala hori, esan dizut lehen. Nik diru asko nahi dut irabazi, asko !\n--Hire aitona biziko balitz !\n--Aitonari berdin berdin hitzegingo nion eta berdin berdin joango nintzen Ameriketara. Batzuk txantxangorriak izateko jaiotzen dira eta beste batzuk arranoak..\nEzeiza Jaunak platera alde batera utzi, eta edalontzia goraino bete du. Edateko eta erretzeko gogoak dauzka. Gizarajoak urtetan ez da hain gaizki sentitu. Josetxok, tristurarekin begiratzen du. Etxetik alde egiteko gogoa dauka, baino horrela ezin alde egin. Beste modu batera nahiko zituen agurtu aita eta baserria.\nAitak, igandetan erretzen duen zigarro puru horietako bat piztu du. Semeak, berdina egiten du. Tentsio handiko unea da. Biak, elkar begira darraite, alde egingo duen azkeneko segundoa eutsi nahian\n-- Egun batzuk, norabaitera pasatzera joan nahi baduk, joan adi lasai.\n--Ez dudala nahi horrelakorik. Nahi dudana, Ameriketara joatea da, eta han, urte pare batetan, aberastu .\n--Ba, hori bada, hik egin nahi dukena, nik, zer esango diat ba. Ez gaitukela gehiago elkar ikusiko. Horrek ematen zidak amorrua. Amorrua eta pena handia.\n--Aita, ni maiz etorriko naiz. Orain, hasieran, ezin izango dut, baino gero astero hemen izango nauzu\n--Baina zertan ari haiz ?. Nola etorriko haiz astero ,astero ?. Hik zer uste duk, Amerika, Astigarragaren bueltan dagoela ?\n--Berdin da non dagoen, hegazkinez segituan iristen zara edozein lekura\n--Hori oso garestia duk\n--Ez da niretzt izango , aita. Ni nere hegazkinean etorriko naiz\n--Hire hegazkinean, baserrira !\n--Noski ! Aireportua egingo dugu eta kitto !\n--Hik aireportua egin ? Aireportua , non egin ?\n--Behar bada, sagastian. Sagastia kendu, eta beheko soruan ormigoia botatziarekin nahikoa izango da..\n--Hi Josetxo, gau pasa egin al duk ? Nola nahi duk nik sagastia kentzea, betidanik, baserri honetako sagardoa eman digun sagastia !!\n--Sagardoa ez da garai honetako edaria, orain txanpain frantsesa edaten da. Alde ederra dago, goizean goiz jeiki eta txanpain freskoa edan.\n--Hi ez hago gaur burutik sano ! Zer nahi duk, daukadan adinarekin, ni txanpaina edaten hastea ?. Bizi osoan baserri honetan sagardoa edan diagu !\n--Nahi duzuna egin gizon, munduan zer aldaketak diren erakutsi nahian ari naiz.\nMahaitik altxa da Josetxo. Isilean, azkeneko gainbegirada ematen dio bera jaio den baserriari. Pozik doa, baina aurpegian tristura punttu bat dauka. Aita, erdi negarrez dago. Malkoak gorde behar ditu , semeak ohar ez dadin.\nEtxe aurrean dago Josetxo; eskuan, ongi helduta, maleta dauka.\n--Aita, non zaude?\n--Hemen, komunera joan nauk..\n--Beno, joateko ordua iritsi zait.\n--Ez zekiat gehiago ikusiko gaituken.\n--Ez zaitez hasi berriro, esan dizut etorriko naizela eta etorriko naiz. Gertatzen dena...\n--Zer duk orain ?\n--Ez al duzu ikusten zimaur pila ! Ni jende dotorearekin etorriko naiz eta...\n--Eta zer ! Jende dotore horrek probatuko dik zer den zimaur usaina. Gainera hi ze bihurtu haiz egun batetik bestera, odol urdinekoa ?\n--Aita, odolari, diruak ematen dio kolorea.\nJosetxok, berriro hartzen du maleta eta oraingoan bai, oraingoan oinez abiatzeko prest dago. Aitak, eskutik heltzen du.\n--Egoskorra haiz, idi alferra baino egoskorragoa haiz. Horregatik ez nauk harritzen hi aberastea, baino gauza bat esan behar diat: "ez adi sekulan ahaztu herri txiki honetaz , ez eta baserri honetaz".\n--Egon lasai aita, herri txiki hau eta baita ere gure baserria beti eramango ditut bihotzean, nahiz eta Ameriketako gizon aberatsena bihurtu.\nAitak azkenean ezin izan du ekidin negar egitea. Bere semea badoa, bere seme bakarra. Zenbat malko botako dituen oraindik gizon honek. Josetxok, hartu du Pasaiako bidea. Altzako plaza aurrean gelditu da, badirudi azken agurra eman nahi diola. Begiradak, batera eta bestera. Frontoiari , elizari eta azkenez, enparantzako zuhaiztian dagoen harriari. Zenbat aldiz etxeko idiekin laztandu duen harri hori !.\nJoan beharra dago. Zain dago itsasontzia eta hiru aste barru, Amerika..\nhurrengo kapitulua: BOSTON


Portugaleteko Udala - Portugaleten boluntariotza sustatzeko dirulaguntzak 2019\nPortugaleten boluntariotza sustatzeko dirulaguntzak 2019\nPortugaleteko Udalak Portugaleten boluntariotza sustatu eta bultzatzeko gizarte-izaerako programak garatzen dituzten irabazi-asmorik gabeko entitateei emateko dirulaguntzen ebazpena egin du. Eskabideak aurkezteko epea maiatzaren 14an irekiko da.\nPortugaleteko Udalak hamaikagarren urtez boluntariotza sustatzeko dirulaguntzen deialdia egin du, hartzaileak Portugaleten gizarte-programak burutzen dituzten entitateak direlarik. Programa horiek arlo hauexek jorratu behar dituzte: gizarte-desabantailako egoerak, hezkuntza-integrazioa, menpekotasuna eta osasuna, gizarte-bazterkeriaren arriskuan dauden kolektiboen sustapena, nazioarteko lankidetza, bidezko merkataritza, gutxiengoen garapen sozioekonomikoa, kultura, ingurumena, animaliak babestea, herritarren parte-hartzea eta gizalegea, giza-eskubideak eta indarkeriaren biktimak, larrialdiak eta sorospena edo aisialdia.\nEntitateen proiektuen helbururik behinenak boluntariotza sustatzea eta entitaterako boluntarioak gaitzea eta erakartzea ditugu.\nAurten, aurreko urteetan legez, atal berezi bat daukagu eta, horren ondorioz, Portugaleten eginiko Ikasketa eta Zerbitzu Solidarioaren proiektuak ere izango dira diruz laguntzekoak.\nEsan beharra dago Portugaleteko deialdia dela tokiko mailan boluntariotza sustatzeko Euskadin egiten diren deialdi berariazko bakanetako bat.\nAurtengo deialdiaren diru zenbatekoa 27.000 eurokoa da. Iazko deialdian irabazi-asmorik gabeko 14 entitatek jaso zuten dirulaguntza.\nDeialdia maiatzaren 13an argitaratuko da Bizkaiko Aldizkari Ofizialean. Eskabideak aurkezteko epea, beraz, hilabete batean egongo da zabalik biharamunetik aurrera.\nEskabideak aurkeztu ahalko dira Udaletxeko Erregistro Orokorrean astelehenetik ostiralera 8:00etatik 14:00etara edo Herritarren Informazio eta Arreta Bulegoan San Roke plazan astelehenetik ostiralera 14:30etik 20:15era eta larunbatetan 9:00etatik 13:45era.\nBAO Boluntariotza sustatzeko diru-laguntzen 2019ko deialdia (PDF 148KB)\nEskaera-inprimakia - I.eranskina (DOCX 307KB)\nDiruz lagundutako jardueraren justifikazio memoria - II.eranskina (DOCX 55KB)\nBoluntariotza Portugaleten sustatzeko diru-laguntzen oinarri-arauak (PDF 915KB)


Klima kontinentalaren ezaugarriak eta Kontinentean duen kokapena ezagutzea.\nAURRETIAZKO EZAGUTZA:beharrezkoa da aurrez klima kontinentala amerikar kontinentean non kokatzen den eta nola banatzen den jakitea. Beharrezkoa da aurrez irakasleak gelan gaia aipatu izana eta ikasleek aurrez ezaguerak hartu izana\nHELBURU DIDAKTIKOAK:jakitea "latitude ertainetako klima lehorra" (kontinentala) Iparramerika erdian izaten dela, Mendi Harritsuen hegalean. Hego Amerikan ez dago\nHELBURU DIDAKTIKOAK:jakitea klima kontinentalari "latitude ertainetako klima lehorra" eta "klima kontinental hezea" ere esaten zaiola Arthur Strahlerren sailkapenean\nHELBURU DIDAKTIKOAK:jakitea "klima kontinental hezea" (kontinentala) AEBetako ipar-ekialdean eta Kanada hegoaldean izaten dela, eta AEBetako ipar-mendebaldeko eta Kanada hego-mendebaldeko zati estu batean. Hego Amerikan ez dago\nHELBURU DIDAKTIKOAK:jakitea klima kontinentala kontinenteen barrualdean izaten dela, negu luze eta hotza eta uda labur eta beroa izaten dute. Prezipitazio gutxi (500 mm baino gutxiago urtean) eta gorabehera termiko handia (15 ºC baino gehiagokoa)\nPalabras clave: estepa taiga landa Argentina klima kontinentala prezipitazioak tenperaturak tenperatura presio atmosferikoa Arthur Strahler Txile baso boreala belardia hosto erorkorra klimograma mapa klimatikoa okzidentalak\nURL repositorio: /repositorio/04052010/19/es_2009052832_7340163


Trumpek asiloa ukatuko die etorkin papergabeei, «interes nazionalagatik» | Mundua | Berria\nTrumpek asiloa ukatuko die etorkin papergabeei, «interes nazionalagatik»\nAEBetako legediaren arabera, legez kanpoko migratzaileen asilo eskaerak jasotzeko betebeharra dauka administrazioak. Giza eskubideen aldeko taldeek iragarri dute auzitara joko dutela\nAEBetara bidean doan migratzaileen bigarren karabana Mexikoko Oaxaca estatuan, herenegun. LUIS VILLALOBOS / EFE\nAEBetako legediak dioenez, herrialdera legez kanpo zein legearen barruan iritsitako migratzaileen asilo eskaerak ere jasotzeko betebeharra dauka administrazioak. Baina, «interes nazionalagatik» egiten duela argudiatuta, horren kontrako erabakia hartu du Donald Trump presidentearen administrazioak, eta muga paperik gabe zeharkatzen duten migratzaileei asiloa eskatzeko eskubidea kenduko die. Justizia Departamentuak eta Segurtasun Nazionalekoak atzo goizaldean egin zuten iragarpena, eta Etxe Zuriko maizterrak ordu batzuk geroago sinatu zuen dekretua. Giza eskubideen aldeko zenbait taldek neurria salatu dute, eta iragarri auzitara joko dutela erauzia izan dadin.\nKongresurako hauteskundeak egin eta ordu batzuk geroago eman du Washingtonek neurriaren berri. Trumpek, hain zuzen ere, legez kanpoko migrazioaren «arriskuak» jarri zituen bozetarako kanpainaren erdigunean. Senatuan gehiengoari eusteko balio izan dio estrategia horrek, baina diskurtso horrekin bozkatzaile demokratak mobilizatu ditu, eta Ordezkarien Ganberaren kontrola galdu dute errepublikanoek.\nLasaitua hartu zuten demokratek, baina Trumpen azken erabakiak aztoratu ditu. Presidenteak dekretua sinatu du, gainera, duela aste batzuk Erdialdeko Amerikatik abiatutako milaka migratzaileren karabana gutxinaka AEBen eta Mexikoren arteko mugara hurbiltzen ari denean. Halere, Pentagonoa orain egun batzuk hasi zen horren kontrako neurriak hartzen, eta urri amaieran 5.200 soldadu bidali zituen mugara. Bide batez, Karabanaren zati bat atzo atera zen Mexiko Hiritik.\nIndarrean sartutako araudiaren ondorioz, AEBetara «gune baimenduetatik» sartzen diren migratzaileek soilik egin ahal izango dute asilo eskaera. Orain arte, legez kanpo iritsitakoek ere egin zezaketen eskaera. Kongresuak Errefuxiatuen Legea onartu zuen 1980an, eta sistema bat ezarri zuen asilo eskatzaileentzat. 2000. urtetik, urtero 70.000-80.000ri eman izan diete asiloa AEBek, baina Trumpen administrazioaren aurreneko urtean 50.000ra murriztu zuten kopuru hori.\nTrumpen esanetan, «kanporatzea saihesteko» egiten dute migratzaileek asilo eskaera. Ohikoa izaten da asiloaz erabaki bitartean migratzaileek AEBetan jarraitzea; batik bat, guztiak kartzelatzeko tokirik ez dutelako atxilotze guneetan. Oraintxe bertan 750.000 bat asilo eskaera ebatzi zain daude migrazio auzitegietan. 2014tik gaurdaino laukoiztu egin da eskaera kopurua. «Gure asilo sistema kolapsatuta dago atzerritarren justifikatu gabeko eskaerekin, eta hori berebiziko zama da gure baliabideentzat», azpimarratu zuen Segurtasun Nazionalerako Departamentuak, atzo goizaldean.\nEz da, ordea, Trumpek migrazioaren aurka hartzen duen aurreneko erabaki esanguratsua. Iaz, atzo iragarritakoaren bidetik, betoa jarri zien gehiengo musulmana duten bost herrialdetako herritarrei —Libia, Iran, Somalia, Siria eta Yemen—. Giza eskubideen aldeko taldeek auzitara eraman zuten beto hori, eta bi epailek arrazoia eman zieten. AEBetako Auzitegi Gorenak, ordea, betoa babestu zuen joan den ekainean, iritzita ez duela konstituzioa urratzen.\nACLU Ameriketako Askatasun Zibilen Batasunak adierazi du «ilegala» dela Trumpen maniobra, eta nabarmendu du AEBetako legeak asilo eskaerak baimentzen dituela, «migratzaileak legez kanpo edo legez sartu gorabehera». AI Amnesty International-ek Trumpi aurpegiratu dio asilo eskaera ez dela «ihesbide bat», baizik eta «salbatzeko modu bat».


Bada sinesteko garaia - - Aiurri.eus\nBada sinesteko garaia\nAinhoa Arozena 2020-04-19 10:52\nAi ene! Asmatuko ote dugu koronabirusa ez den beste ezertaz hitz egiten?\nOraindik behintzat ez…\nHogeita hamahirugarren eguna konfinamenduan. Orain hogeita hamalau egun halakorik esan izan baligute, ez genukeen sinestuko. Ezta hurrik eman ere! Baina bai, egia da… Bada sinesteko garaia!\nDagoeneko egunka baino, asteka ere zenba dezakegu konfinamendua. Lehen astea: kokatu ezina. Kalera begiratu, eta izua... Ez dut ukatuko, lehen bederatzi egunetan ez nintzen etxetik kalera ateratzeko gai izan, ezta ogia erostera ere. Konfinamendua hausteko nire arrazoia, udaltzainburuari telefonoz eginiko elkarrizketa ilustratzeko argazkia izan zen.\n-“Bai, gertu bizi naiz eta joango naiz argazkia egitera”, esan nion amaieran. Atera nuen halako batean adorea. Geroztik, erosketak egitera eta laneko hainbat eginbeharrei erantzutera, tarteka, baina igarotzen dut etxetik kanporako atea.\nLehen astea, ‘koronabirus’ hitz baldarraren itzala bizkarrean, seme-alabekin, telelanarekin, etxeko ardurekin kokatu ezina izan bazen, bigarren, hirugarren eta laugarren asteak, kokatuxeago, baina aste aztoratuak izan dira, era berean. Nola demontre moldatu? Ordenagailu beretik bi pertsona lanean, haurrak tartean, eginbeharrez lepo eguna… Arnasa hartu eta, ‘bai noski! Gaur egingo ditugu txokolatezko trikuak’, sukaldean berriz ere sekulako anabasa sortuko badugu ere, hitza bete egin behar baita. ‘Nola ez!, zulotxo bat goran eta bestea behean eginez, bihar hustuko ditugu arrautzak, eta ondoren margo akrilikoekin margotuko’, beste ordu-erdi beharko badugu ere mahai-gaina eta pintzelak garbitzeko. Eta horrelaxe, egunero. Zer ez dugu egin jada? Buruan txapela jantzi eta turuta edo danborra joaz ere maiz ibiltzen gara txarangan etxean barrena. Inoiz pentsatu dut pareko bizilagunak txoratu ote garen pentsatuko duela. Baina ez…, berdintsu gabiltza guztiok, ezta?\nZer esango dizuet. Hau guztia igarotzen denean, lasaitasunerako tartea beharko dugula. Koronabirusaren eraginez geratu egin garela diogu maiz, baina hori ez da guztiz egia. Oso distantzia laburrean, baina goiz-goizetik geratu ere egin gabe igarotzen baitugu eguna. Nik behintzat lasai etzan eta ezertxo ere ez egiteko gogoa daukat, beno liburu eder bat irakurtzeko tartea hartzekoa, gogoko musikaz lagunduta edota txorien txioak entzunez. Eta nork daki! Agian etorriko zaigu kukua ere kantari. Ordurako, ea gogoratzen naizen badaezpada txanponen bat poltsikoan sartzeaz…\nEta hau guztia idatzi ondorenean, zenbat txorakeria esan ote dudan etortzen zait gogora. Kontua serioa eta latza delako, eta txikikeria horietan pentsatzeko tartea dugunok benetan zorionekoak garelako. Animoak ospitalean edo etxeko logelaren txikitasunean egunak eta egunak igarotzen ari zareten guztioi, gertuko norbait galdu duzuenoi. Muxua Asier Aristondori. Txapeldun handia zarelako, beste asko bezalaxe.


Euskaraldia 2020 (IX) • ZUZEU\nEuskaraldia 2020 (IX)\nEuskaraldia 2020 (IX) –\nNew Yorkeko Unibertsitateko Bambi Schieffelin irakasleak honela definitzen ditu hizkuntza-ideologiak: “Hizkuntza-ideologiak irudikapen kulturalak dira, esplizituak zein inplizituak. Hizkuntzaren eta pertsonen arteko interakzioa ingurune sozialean. Orokorrean, hizkuntza-ideologiak hizkuntzaren fenomenotik haragokoak dira, identitatea, boterea, etika, morala edota epistemologia barnebiltzen baititu.”\nDefinizio zabalegia bada ere, balio dezake argitzeko zertaz ari garen hizkuntza ideologiaz hitz egiten dugunean. Hizkuntza-ideologia, adibidez, funtsezkoa izan da, eta, beharbada, oraindik bada, euskararen berreskurapena fundatzeko eta azkartzeko. XX. mendea izan da Euskal Herrian, dudarik gabe, hizkuntza-ideologien eztanda, euskararen biziraupenerako eztabaida bizi-bizia, sakona eta, sarri askotan, garratza. Estandarizazioa bai ala ez, hizkuntza batasunerako euskara-eredua, euskalkiak eta, oro har, euskara biziberritzeko moduak izan dira XX. mendea izan diren eztabaidagaiak. Urte horietan, bada, agerian geratu ziren hizkuntza-ideologia desberdinak Euskal Herrian.\nAlde batetik, diktadura faxistaren eta Frantziako Errepublikaren hizkuntza-ideologia: bietan inperialismo linguistikoa. Kasuan kasu, hizkuntza bat eta bakarra: erdara (gaztelania eta frantsesa). Beste hizkuntzarik ez zen existitzen, gainerakoak, izatekotan, patois, dialektoak edo herri-hizkerak ziren. Beste aldetik, euskaltzaleen artean hizkuntza-ideologia desberdinak agertu ziren. Bi multzotara laburbildu ditzakegu: batean, estandarizazioaren aurkakoak eta hizkuntza-eredu bateratuaren kontrakoak zirenak eta, bestean, estandarizazioaren eta hizkuntza-eredu bateratuaren aldekoak zirenak.\nJoan den mendeko hirurogeiko urteetan eztabaida luzeak, aspergarriak eta mingarriak izan ziren. Azkenean, zorionez, euskaltzaleen artean estandarizazioaren aldekoak nagusitu ziren; Euskara Batuaren hizkuntza-ideologia gailen atera zela esan genezake. Hizkuntzaren estandarizazioa (batasuna) eta euskararen hedapena (hizkuntzaren estatusa) ahalbidetu zituen hizkuntza-ideologia nagusitu zen 1968. urtean.\nDiktaduraren, eta Frantziako Errepublikaren, hizkuntza-ideologiek eta batasunaren aurkako hizkuntza-ideologiak ezin izan zuten estandarizazio prozesua eragotzi. Saiatu ziren, zorrotz eta gogor saiatu ere, baina ez zuten lortu Euskara Batua geldiaraztea. Diktaduraren inperialismo linguistikoak jarraipena izan zuen ondorengo Espainiako Erresumaren Konstituzioan. Euskararen berreskurapenaren kontrako bestelako hizkuntza-ideologiak, berriz, nahikoa apaldu ziren baina ez ziren guztiz desagertu.\nEuskararen berreskurapen prozesuan hizkuntza-ideologia aurrerakoia, batasunaren aldekoa, eragile nagusia eta erabakigarria izan zen. Hizkuntza-ideologia horretan hizkuntza (euskara) eta nazio kontzeptuak banaezinak dira; nazioa eratu ahal izateko euskara berreskuratzea ezinbestekoa da eta euskararen normalizazioa bururaino eramateko nazioa estatu askean eratzea ezinbestekoa da.\nNolanahi ere, adibide batek auzia argitu dakiguke:\nEuskal hiztunona auzi politikoa da. Euskararena ez da kontu pertsonal bat: txokokoa, partikularra, etxekoa. Euskararena ez da norbanakoaren kontua, nirea, zurea, beste harena. Euskararena hiztunon auzia da, herritar guztion auzia da. Euskararena auzi publikoa da, kolektiboa da. Euskararena herrigintzaren auzia da. Euskara plaza publikoan jokatzen da, eta plazaren izaera publikoa euskaran. Plazan eta euskaraz harilkatzen da elkarbizitza, bizikidetza. Plazan eta euskaraz borrokatzen dira injustizia sozialak. Plazan eta euskaraz jartzen da frogan demokrazia. Demokrazia demokratizatzeko balio behar du euskarak. Auzia ez da izan ala ez izan. Kontua ekitea da. Eta nor izatea, herri hau euskaraz eta euskaratik arnas berriz sortu, birsortu eta ahalduntzeko. Eta nor izatea, euskahaldunduz guztiok ahaldunduko gaituen herri bat sortzeko. Izatea ekitea da. Egiten duguna gara.\nLorea Agirreri lapurtu dizkiogu hitzak, 19. KORRIKAREN amaierako ekitaldian, Bilbon, irakurri zuen mezua. Inork baino hobeto eta dotoreago azaltzen du Loreak hizkuntza gutxituaren auziaren izaera politikoa dela. Euskararena ez da, soilik, arazo soziologikoa eta are gutxiago eite psikologikoa, batez ere, euskararena auzi politikoa da. Auzi politikoa, bai.\neuskara, Euskaraldia, Hizkuntza-ideologia\nErretratu eder bat\nCovid19ak munduan eragindako hildakoak John Hopkins Unibertsitatearen arabera\nLehen euskara, neandertal gizakiena\nTxillardegi Naffarroaz eta naffarrerataz, 1960co decada hartan\nBATERA kultur proiektuak elkarrekin deialdiak aukeratu ditu hiru proposamenak


Kamiseta berriaren aurkezpena 2017/18\nIker Muniainek kontratua berritu du\nSan Mames, horiz argituko da Arantza Bifidoaren Munduko Eguna dela eta\nLetrak eta Futbola: Carretero eta Ballester\nZuzendaritza Batzaren dimisioa eta Kudeaketa-batzordearen izendapena\nLan plangintza azaroaren 26ra arte\nLetrak eta Futbola, hirugarren eguna\nGenuine Ligaren lehen jardunaldia\nEmakumezkoen taldearen lan plangintza\nMarta Unzueri elkarrizketa\nSan Mameseko soropila aldatu da\n2018KO AZAROAREN 22A, OSTEGUNA\nUztailak 3, New Balancek eta Athletic Clubak datorren sei denboraldietarako akordioa eta 2017/18 denboraldirako ekipaia berriak aurkeztu dituzte. San Mames bezalako leku ezin hobean, hainbat gonbidatuk, bazkide, Fundazioko jarraitzaile, peñista, babesle…lehen pertsonan ikusi ahal izan dute aurkezpena. Kanpainarako erabili den leloa “Bakarrak Munduan” izan da.\nLehen ekipaiak ohiko marra zurigorriak darama, historian zehar bereiztu gaituzten koloreak. Kamisetak lepoa beltzez josita dauka. Klubaren armarria kolorez bordatuta eta NB-en logoa bularrean. Ikurriña, lepoaren atzealdean doa. Ekipazioa praka beltzekin eta galtzerdi gorriekin osatzen da.\nBigarren ekipaia, beltza izango da, detaile gorri eta grisekin. Prakak gris kolorekoak xehetasun gorri eta beltzekin alde bakoitzean. Eta galtzerdiak beltzak.\nHirugarren ekipaia, 1903an kopa irabazi zuen taldeari omenaldia. Beste ezaugarriak “V” itxurako lepoa, Athletic Club kolore guztietako ezkutua eta NB logoa paparrean dira. Elastikoa marra zuri urdinez eta xehetasun gorriz egina dago, berriz ekipamenduko galtza motzak guztiz urdinak dira eta albo bakoitzean beta zuriak dituzte.\nLoughborugh Kirol eta Teknologi Unibertsitateak frogaturiko ekipamenduak kamiseta aireztatzeko konbinazio eta mesh egitura bakarrak ditu gorputzaren hozketa azkarra eta kirol ekintzaren hobekuntzarako. Gainera, laser bidez egindako aireztapenak ditu, Hezetasunarekin aktibatzen direnak. Kamisetak innobazio puntu bat daukate mesh estruktura lokalizatu batzuekin haize kontrolatua isurtzeko eta ajuste sendotu batekin.\nDe Marcos "Lehoi bihotza" garaikurra Zallan\nOhar zuri gorria